Ibargarai berriro urbanizatzeko lanak, maiatzetik urte bukaerara

Ibargarai kalearen 4 eta 14 zenbakien arteko eremua, Migel Altuna zaharraren eta seminarioko patioaren pareko kale-zatia alegia, berriro urbanizatzeko proiektua lizitazio fasean dago eta obrak maiatzean hasiko dira; lanek sei hilabete irautea aurreikusten dute. Abuztuan ur-hoditeria apurtu zen bertan eta hortik eratorritako proiektua da BEB enpresak idatzi duena. Obrak 450.000 euroko aurrekontua du, eta ez dago diru-laguntzarik.

Abuztuan izandako matxura baten ondorioz ur-hoditeria apurtu eta arazo horri behin-behineko konponbidea eman zion Bergarako Udalak herritarrei "ahalik eta kalte txikiena" eragiteko: "Behin betiko konponbideak lanketa sakona eskatzen zuen. Horregatik itxaron behar izan da, Ibargaraiko tramu horretan esku-hartze integrala egiteko". Horregatik, Udalak bertako ur-hoditeria berritu eta 4 eta 14 atarien arteko tramua erabat berriro urbanizatzeko proiektuaren idazketa esleitu zuen. BEB Arkitektura enpresak idatzi du proiektua eta dagoeneko lizitazio fasean dago.

Eragozpenak ekiditea "ezinezkoa"

Kokalekua eta egungo trafiko eta oinezko fluxua ikusita, Udal Gobernuak aitortu du eraginak ekiditea "ezinezkoa" izango dela. Hori bera helarazi dute atari horietako presidenteekin eta kale zati horretan negozioa duten merkatariekin atzo, urtarrilak 20, egindako bileratan. "Duda barik, halako obra bat etxe edo denda aurrean tokatzen denean kezkak sortzen dira eta horiek azaldu zizkiguten. Batez ere obrek iraungo duten denbora tartea da haien kezka; ahal dugun heinean saiatuko gara obra euren beharretara egokitzen. Hala ere, uste dut ulertzen dituztela obra egin ostean inguru osoan emango diren onurak", esan du Gorka Artola alkateak. Ahalegin bereziak egingo ditu Udalak etxeetarako eta dendetarako sarbideetan –horiek beti bermatu beharko dituzte– eta kokalekua zein den jakinda "are gehiago", oinezkoen eta ibilgailuen trafikoa bermatzen saiatuko dira.

Lanak etxebizitzen aldean

Lanen artean dago ur-hornidura eta kanalizazioa erabat berritzearena eta euri-urak jasotzeko sistema eraberritzearena. Lan horiek guztiak egingo dira eraikinen aldean, eta interbentzioak izango dira etxebizitzen ondoan, aparkalekuetan eta galtzada zati batean. Gainera, espaloiaren jatorrizko neurria 15 zentimetro zabalduko da, eta irisgarritasuna hobetzeko tramu horretako atari eta negozio bakoitzaren sarrerak aztertu dira banan-banan. Gaur egun eraikinaren aldean dauden aparkalekuak, hogei inguru, desagertu egingo dira.

Lurpeko parkingarekin zerikusirik ez duen proiektua

Argitu beharra dago obra honek ez duela zerikusirik aurreko agintaldian seminarioko patioa eta Ibargarai berriro urbanizatzeko aztertu ziren aukerekin. Parkingaren proiektuaren esleipen prozesua eten egin zuen gaur egungo Udal Gobernuak, Mugikortasun Plana amaituta izan arte.

Amillaga ere berriro urbanizatuko dute

Ibargaraiko proiektuarekin antzekotasun nabarmenak ditu Amillaga kalea berriro urbanizatzeko proiektuak. Amillagan ere, Ondartzako biribilguneen eta Ernai kalearen artean, ur saneamendua eta espaloiak berrituko dituzte, eta irisgarritasuna hobetuko dute. Baita gaur egungo autobus geltokia herrigunetik 77 metro urrundu ere; hain zuzen, erabaki hori ez zaio gustatu EAJri.

Autobus geltokia Amillaga kalean; 77 metro urrunduko dute, saihesbideranzko norabidean.


Hondarribia-Londres lotura, abian

Donostiako aireportuak astean bi egunetan (astearte eta ostegun) eskainiko ditu Erresuma Batuko hiriburura joateko hegaldiak.

09:25ean atera da Hondarribiko aireportutik Gipuzkoa Londresekin lotu behar duen lehen hegaldia. Lotura berria gaurtik, uztailak 26tik, hasita irailaren 1era arte izango da martxan, eta astean bi hegaldi eskainiko ditu (astearte eta ostegun).

Lotura berri honen lehen hegaldia izateaz gain, hegazkina bataiatzeko ekitaldi instituzionala egin dute Hondarribia-Donostia aireportuan; aurrerantzean Gipuzkoa deituko da hegazkina, Ortzibia aireportuaren sustatzailea den sozietateak ohar batean jakinarazi duenez.

Ekitaldian izan dira Markel Olano Gipuzkoako ahaldun nagusia, Ana Oregi Ingurumen sailburua (biak Ortzibiako kideak dira), eta Juan Corral Air Nostrumeko zuzendari komertziala. Olanoren eta Otegiren iritzian, lotura berri hau "oso garrantzitsua" da Gipuzkoarentzat eta baita euskal gizartearentzat, eta turistak erakartzeko beste modu bat izango da.

Hegazkinean Donostia 2016ko ordezkaritza bat joan da.

Londresetik, Donostia 2016 bisitatzeko

Londres Europako Kultur Hiriburuarentzako bisitariak lortzeko "gune estrategikoa" da, Ortzibia sozietateak jakinarazi duenez. Hegazkin txartelen % 65 Estatutik erosten dira, orain arte dauden datuek adierazten dutenez. Portzentaje horretatik % 53 Britania Handitik dator, eta % 12 beste herrialde batzuetatik, hala nola, Uruguaitik, AEBtik edota Australiatik.

Londres eta Donostia batuko dituen lotura berri hau Ortzibia sozietatea Hondarribia-Donostia aireportua sustatzeko egiten ari den ekintzen barnean dago. Horrez gain, aireportuan bertan kutxazain automatiko bat jarriko dutela jakinarazi du sozietateak.

Shakespeareri omenaldia

Pablo Berastegui zuzendaria buru zuela, 2016 Europako Kultur Hiriburutzako ordezkaritza bat joan da lehen hegaldi honetan. William Shakespearen heriotzaren 400. urtemuga dela eta, bihar omenaldia antolatu dute, eta bertan parte hartzera joan dira Donostia 2016ko kideak. Ekitaldia asteazkenean egingo dute, 10:00etan, Spring Gardensen dagoen British Councilen egoitzan. Ciaran Devane erakunde britaniarraren zuzendari nagusia izango da ekitaldian.

Britaniako kulturaren ikono handi horren omenaldiarekin bat egiteko, Hiriburutzaren ordezkariek Uda gau bateko ametsa lanaren euskarazko itzulpena eramango dute, ia hilabetez egunero Donostian arrakasta handiarekin taularatu duten antzezlanarena, hain justu.


Parte-hartze politikoa mugatu nahi badu, berme handiagoa eman dezala eskatu dio Espainiari NBEk

Martin Scheinin Nazio Batuen Erakundeko behatzaile bereziak iaz Espainiara eta Euskal Herrira eginiko bisitetan jasotako informazioan oinarritu du gaur argitara eman duen txostena. Gainera, inkomunikazio garaiko torturen salaketen aurrean kezka adierazi du.

Parte-hartze politikoa mugatu nahi badu, "berme handiagoa" eman dezala eskatu dio gaur Espainiako Gobernuari Nazio Batuen Erakundeko (NBE) ordezkari Martin Scheinin-ek. Terrorismoaren Aurkako Borrokan Oinarrizko Askatasunak eta Giza Eskubideak Sustatu eta Babesteko NBEk duen behatzaile berezia da Scheinin eta honek publiko egin du gaur bere txostena, iazko maiatzean Espainiako Estatura eta Euskal Herrira eginiko bisitetan jasotako informazioan oinarrituta.

Madrilgo gobernuari, hauteskundeetatik hautagaitza jakin batzuk baztertzeko prozeduran, berme zorrotzagoak eskatu dizkio NBEko behatzaile bereziak.

Scheininen iritziz, "arrunt garrantzitsua da auzi hori, bereziki berariaz hauteskundeetara aurkezteko sortutako taldeen kasuan, zeren eta lehenagoko jarduerarik ez dagoenez, ezinezkoa da inolako frogarik eduki haien kontra".

Gainera, atxilotuen inkomunikazio garaiko torturen salaketen aurrean kezka adierazi du.

Espainiako Gobernuari Scheininek egin dizkion gomendioen artean dago Auzitegi Nazionalari dagokiona. Madrili eskatu dio azter dezala "terrorismo delituen gaineko eskumena auzitegi arruntetara, auzitegi zentral berezitu baterako, Auzitegi Nazionalerako, soilik erreserbatu beharrean".

Gisa berean, "terrorismo nozioari lotutako kasuetan behin-behineko kartzelatzerako aukera murritz" dezala galdegin dio, baita "inkomunikatutako atxilotzea erabat" kentzea ere. Horrez gain, "torturak eta tratu txarrak eragozteko neurriak sistematikoki" ezartzea eta, tratu txarrak izan diren ustea dagoenean, "berehalako ikerketa egotea, independentea, inpartziala eta osoa", eta "urraketa horien egileak Justiziara eramatea" galdegin dio.

Behatokiaren balorazio ona txostenaz

Horren guztiaren aurrean, Giza Eskubideen Euskal Herriko Behatokia-k behin-behineko balorazioa egin du. "Balorazio ona egiten dugu txostenaren inguruan, eta iruditzen zaigu ez dela kasualitatea izan publiko egiteko aukeratutako unea, izan ere eta gomendioetan irakurri daitekenez, Alderdien Legearen eta terrorismo definizioaren inguruan kritika zorrotza egiten du, eta ezin ahantz dezakegu zein une politikoan aurkitzen garen, hauteskundeen atarian".

Datozen egunetan balorazio zabalagoa emango duela gaineratu du Giza Eskubideen Euskal Herriko Behatokiak.


«Ate digitalak bide emango dio merkatari txikien jarduerari»

Puntueus fundazioa doan eskaintzen ari da .eus domeinua eta webgune bat eratzeko zerbitzua, koronabirusak kalte egindako merkatari txikiei eta plazara atera ezin diren sortzaileei laguntzeko asmoz.

Azken asteetan hainbat ekialdi eta eskaintza berezi sortzen ari dira COVID-19 gaitzak eragindako egoerari ahalik eta hoberen aurre egiteko. Hain zuzen, Puntueus fundazioak doan eskaintzen ditu orain domeinua eta webgune bat sortzeko zerbitzua. Fundazioak digitalizatzeko aukera emango die osasun larrialdiagatik lokalak itxi behar izan dituzten merkatariei eta plazara atera ezin diren artistei, besteak beste.

Zergatik erabaki duzue domeinua doan ematea?

Koronabirusaren egoera dela-eta dendak itxi behar izan dituzten saltzaile txikiei eta artistei digitalizatzeko aukera eman nahi diegulako. Izan ere, ate digital horrek modua emango die etxetik jarduerarekin jarraitu ahal izateko. Gure ekarpena egiteko asmoz, domeinua urtebetez oparitu nahi izan dugu. Horrez gain, eta niretzat garrantzitsuagoa dena, webgune bat sortzeko zerbitzaria ere doan eskaintzea lortu dugu.

Aipatutako sektoreentzako zein izango da onura nagusia?

Alde batetik, haien jarduera aktibo mantentzea, eta, bestetik, ikusgai egoten jarraitzea. Denden kasuan, agian ezingo dute produktuak saltzen jarraitu, baina, behintzat, bezeroari esango diote hor jarraitzen dutela. Gainera, merkataritza tradizionala itxita dagoenez, sareko merkataritza gora doa; bakarrik ikusi behar da Amazonen jendea erosi eta erosi dabilela. Artisten kasuan, marka digitala lantzeko denbora hartu dezakete, haien edukia ikusgai egoteko etorkizunean.

Proiektua sortu nahi dutenek jakintzaren bat eduki behar dute?

Ez da jakintzarik behar. Hain zuzen, horretarako eskaini dugu aukera hau; nahi dugu jendeak etxean pasatzen ari den denbora negozioaren digitalizaziorako erabiltzea; azken finean, etorkizunerako.

Zein dira eskaintza eskuratzeko eman beharreko pausoak?

Berez, oso erraza da. Gure webgunean sartu eta bertan agertuko da formulario bat eskaera egiteko. Guk eskatzen ditugun datuak oso oinarrizkoak dira: nor zaren, zein den zure negozioa, eta domeinua zer egiteko eskatzen diguzun. Behin erantzuna jasota, zuzenean joan daitezke hornitzailearengana prozesua martxan jartzeko. Horrez gain, webgunea sortzeko bideo tutorial batzuk bidaltzen dizkiegu, norberak bere kasa ere egin ahal izateko.

Aurreko astean eman zenuten eskaintzaren berri. Erantzuna nolakoa izan da?

Harrera oso ona izan da. Zenbait jatetxek eta zapata dendak egin dute eskaria, eta bertsolariren batek ere bai, besteak beste. Dantza talde batek, adibidez, ikastaroak bideo bidez emateko sortuko du webgunea. Hainbat esparrutatik ari gara eskariak jasotzen, eta Euskal Herriko hainbat lurraldetatik. Ostiralean jarri genuen martxan, eta ez genuen espero hain azkar hainbeste eskaera izatea; gainera, oso ikuspegi politarekin.

Zer esango zenieke digitalizatzeko pauso hori ematera ausartzen ez direnei?

Esango nieke aukera paregabea dela, kosturik gabekoa: ez bakarrik domeinua, baizik eta zerbitzua. Zalantzak izanez gero laguntzeko gaude hemen; hori da Puntueusek daukan abantailarik handiena: gertutasuna.


'Kalera, kalera!' sortu dute, euskal presoen askatasunera bidean

Preso, iheslari eta deportatu ohiek mobilizazio dinamika bat antolatu dute abenduaren 10etik urtarrilaren 8rako, Kalera, kalera! Bakea eta askatasuna irabaztera lelopean. «Presoak ez ditu haizeak ekarriko», ohartarazi dute.


Myanmarrek amnistia eman die NBEko hiru kideri. Seina urteko kartzela zigorra zuten, musulmanen eta budisten artean gorrotoa bultzatzeagatik


Eh Bilduk hautagaitza zerrenda aurkeztuko du

Zizurkilgo EH Bilduk deialdia egin du apirilaren 10erako. Arratsaldeko 17:30etan hasita, hautagaitza zerrenda aurkeztuko dute, baita herri programa ere.


Etxebeste farmaziak

erantzungo die, gaueko urgentziei

Aizpuru farmaziari erreleboa hartu eta urte honetako gaueko guardia guztiak Etxebeste farmaziak egingo ditu. Etxebeste, Elkano kaleko 9garren zenbakian dago eta 943 55 20 87 da bertako zenbakia.

Hernaniko farmaziak, orain dela 8 urtetatik, txandakatu egiten dira urte guztiko gaueko guardien zerbitzua eskaintzeko. Etxebestek bigarren urtea du, sistema martxan jarri zenetik. Hernanin, berez, 7 farmazia daude, baina gaueko zerbitzuak anbulatoriotik gertuen daudenek ematen dituzte. Eta horiek 5 dira: Etxebeste, Chucla, Correa, Aizpuru eta Castilla. Gomez eta Bulnes ez dira sartzen.

Gaueko zerbitzua 22:00etatik 09:00etara izaten da, larrialdietarako. Hiru farmazilariz osatutako talde tekniko batek eskaintzen ditu zerbitzu horiek: Mar Santamaria, Marian Arbaizu eta Yolanda Carok.

1998tik, Etxebeste farmazia

Etxebeste farmazia, Jorge Etxebesteren farmazia da, 1998 urteaz geroztik. Bertan lanean aritzen dira 3 farmazeutiko: Carmen Noblejas (Etxebesteren emaztea), Maider Indart eta Jorge Etxebeste bera. Horiez gain, auxiliar bat ere bada: Ana Etxeberria.

Eguneko guardiak

Eguneko guardia zerbitzuak ere izaten dira, farmaziak itxita dauden orduetan: 13:30-16:00 eta 19:30-22:00. Bertan, Hernaniko 7 farmaziak txandakatzeaz gain, Urnietako Tango eta Odriozola, eta Astigarragako Agudok ere parte hartzen dute, orain dela bi urtetatik.


«Trinidad aske uztea arrakasta litzateke bakearentzat»

FARCeko Ricardo Palerma 'Simon Trinidad' askatu arte «borrokatzen» segituko duela dio Burton abokatuak. Uste du presoak laguntza eman dezakeela Kolonbiako bake prozesuan.

Hiru estatubatuar bahitzea egotzita, 60 urteko zigorra betetzen ari da Simon Trinidad segurtasun handiko kartzela batean Coloradon, AEBetan. Hamahiru urte daramatza bakartuta. Kenneth Mark Burton abokatua (Chicago, AEB, 1959) Euskal Herrian da egunotan presoaren egoeraren berri emateko.

Nola ezagutu zenuen Simon Trinidad? Zergatik erabaki zenuen haren defentsa lana egitea?

2011n, giza eskubideetan lan egiten zuen abokatu talde batekin joan nintzen Kolonbiara, eta afari batean politikari batek Simon Trinidaden kasuaz hitz egin zidan. Kezkatuta zegoen haren egoerarekin, eta hura laguntzea erabaki nuen.

Haren aurkako akusazioek oinarri politikoa dutela salatu izan duzu.

2004ko urtarrilaren 2an Ekuadorren atxilotu zuten, handik bi egunera, Ekuadorretik kanporatu, eta AEBek Kolonbiatik AEBetara estraditatzeko eskatu zuten, nahiz eta bertan haren aurkako inolako akusaziorik ez zegoen. FARCeko kide bat zelako hartu zuten erabakia. Horregatik diot auzia erabat politikoa dela. Garai hartan Kolonbian esaten zen Simon Trinidad FARCeko buruzagi garrantzitsuenetako bat zela, eta AEBek horregatik erabaki zuten preso sartzea.

FARCek itxaropena zuen Barack Obama AEBetako presidente ohiak presoa aske utz zezakeela. Zergatik ez zuen egin?

Itxaropen handia zegoen Obamarengan, duda barik. Bake negoziazioetan FARCeko ordezkari izendatu zuten Trinidad, eta AEBetako gobernu ohiak hainbat adierazpenetan iradoki zuen presoa aske utz zezakeela. Kolonbiako Gobernuak ere itxaropen hori elikatu zuen. Azkenean, baina, Kolonbiako Gobernuak ez zuen inolako pausorik eman.

Kolonbiako Gobernuak ez du urratsik egin presoaren alde?

Askoz gehiago egin zezakeen, baina ez du egin. Eta ez dut nik bakarrik esaten, Ivan Marquez FARCeko buruetako batek ere baieztatu du Juan Manuel Santos presidenteak aitortu diola ez dutela ezer egin Trinidaden alde.

Donald Trumpen gobernu kontserbadorearekin zirrikiturik ikusten duzu Kolonbiara estraditatua izan dadin?

Zaila da, baina ez ezinezkoa. Trumpekin ez dago jakiterik zer gertatuko den. Oraingoz, gauza bakarra dakigu: gobernuko estatu idazkaria Kolonbiako bake prozesuaren alde mintzatu dela. Edonola ere, gure lana izango da baldintza politiko egokienak lortzea Trinidad aske gera dadin. Trumpen gobernuaren barruan militar asko daude, eta hori oztopo izan daiteke, baina guk borrokatzen jarraituko dugu aske ikusi arte.

Oraintxe bertan zein da presoaren egoera juridikoa?

Bere egoera berriz aztertzeko hainbat aukera ditugu mahai gainean. Batetik, AEBetako presidenteak indultua ematea edo zigorra jaistea, eta, bestetik, Kolonbiako Gobernuak estraditatzeko eskatzea, bertan epaitua izan dadin.

Kolonbiako bake prozesuak lagundu dezake presoaren egoera arindu dadin?

Bake prozesuak garrantzi handia izan dezake bere egoeran. Eta, aldi berean, Europak betebehar garrantzitsua izan dezake bake prozesua sendotu dadin.

AEBentzat zein garrantzi du FARCeko kide bat preso izateak?

Indarra erakusteko erabiltzen du, bere garaian Kolonbiako Gobernuak FARCeko gerrillariekin egin zuen moduan. Kolonbiak FARCeko kideei mehatxu egiten zien esanez AEBetako presondegietara eramango zituela han hil zitezen.

Gaur egun nola dago presoa?

Hamahiru urte daramatza erabat bakartuta, eta soilik familiako kide gutxi batzuekin eta abokatuekin dago harremanetan. Orain aukera eman diote egunero beste hiru presoekin harremanetan egoteko. Hala ere, oso baldintza gogorretan dago oraindik.

Nola dago animoz?

Oso pertsona azkarra eta adimentsua da. Oraintxe, bere buruaren defentsa ari da prestatzen, Kolonbian hainbat auzi irekita dituelako eta haiei nola aurre egin aztertzen ari da. Badaki bere egoera ez dela egun batetik bestera konponduko, eta borrokatzen jarraitu behar duela argi dauka.

Kolonbian Trinidad aske uzteko eskatzeko martxan dauden kanpainak lagungarriak dira?

Trinidadek zeregin inportantea izan zuen azken bake prozesuan, eta oso pertsona garrantzitsua da Kolonbian. Kolonbian sektore askorentzat erreferentzia da, eta aske nahi dute. Simon Trinidad aske uzten badute, arrakasta izango da bake prozesuarentzat. AEBen esku dago ekarpen hori egitea bakeari.

Aro berria abiatu da Kolonbian. Zer espero duzu?

Gerra amaitu izana positiboa da. Besteak beste, Egiaren Batzorde bat sortuko dute auzi politiko askori irtenbidea emateko eta berriro gerta ez daitezen bermatzeko. Kolonbiarrek badakite beren herria zer gertatu den, badakite egia zein den, eta uste dut Simon Trinidadek ekarpen handia egin diezaiokeela egiari.

FARC, gerrilla izateari utzi, eta alderdi politikoan bilakatu da. Herritarren babesa lortuko al du datorren urteko hauteskundeetan?

Gizartearen hainbat sektoreetan babes handia du; batez ere, landa eremuetan. FARCeko kideen helburua ez da boterera iristea otsaileko bozetan, baina zeregin garrantzitsua izango dute bakea sendotu dadin. Trantsiziozko gobernua nahi dute, hau da, bakea nahi duten sektore guztiak batuko dituen gobernua sortzea lortu nahi dute, Kolonbiak gerratik bakerako jauzia eman dezan. Uste dut ekarpen handia izango dela Kolonbiarentzat.


Trafikoak aldaketak izango ditu Areatza inguruan, Korrika dela eta

Igandean garraio publikoa erabiltzeko deia egin du Udalak. Izan ere, Korrika Bilbon amaituko dela eta, hiriburuko hainbat kale itxiko dituzte.

Igandean 12:30 aldera iritsiko da Korrika helmugara; hots, Bilboko San Nikolas plazatxora. Ordu horretatik aurrera, jai-giroa nagusituko da Areatzan eta inguruetan. Horregatik, trafikoak aldaketak izango ditu 11:00ak eta 22:00ak bitartean.

Jai-eremura gerturatzeko asmoa dutenei garraio publikoa erabiltzea gomendatu die Bizkaiko hiriburuko Udalak, jendetza pilatuko baita Areatza parean.

Trafiko-aldaketek Ernesto Erkoreka plazaren aldean, Erriberako Mesedeetako zubian eta Areatzako zubian (Bailen kalearen inguruan) izango dute eragina. Gainera, eremu horietako aparkalekuen sarbideak ere aldatuko dituzte.

Hori horrela, 11:00etatik 16:00ak arte, ibilgailuek ezingo dute Bailen kalearen eta Plaza Biribilera arteko bidea egin, ezta Erripara zuzendu ere.

Halaber, 14:00etatik 22:00etara, horixe bera gertatuko da Bilbo Zaharreko Claudio Gallastegi eta Miribilla arteko bidean.

Garraio publikoa

Bestalde, Bilbobuseko 18 lineatan aldaketak egongo dira, eta autobus-geralekuetan izango dute erabiltzaileek aldaketa horien berri. Horretaz aparte, www.bilbao.net/Bilbobus webgunean eta 010 telefonoan (94 401 00 10 Bilbo kanpotik deituz gero) ere aldaketa horien gaineko informazioa emango dute.

Bizkaibuseko eta Tranbiako zerbitzuak ere ez dira normaltasunez arituko.

Informazio guztia Bilboko Udalaren eta Korrikaren webguneetan dago eskuragarri.


Andoaingo errege magoaren pasadizoari lotutako pelikulak ekarri ditu Almandozek

Koldo Almandoz zinemagilearen lehen pelikula gomendioa.

Andoaingo errege kabalkadan Baltasar erregeak esandakoari helduz, Koldo Almandoz zinema zuzendariak bi pelikula gomendatu ditu 'Faktoria'n: The King's Speech (Erregearen hitzaldia) eta The Last King of Scotland (Eskoziako azken erregea).


121 langile ari dira Bergarako Gureak-en lantoki berrian lanean

Gureak Taldeak Candy zenaren eraikin guztia bere egin eta dagoeneko planta berria martxan jarri dute. Bertan automozio alorrerako lanean dabiltza, kableen alorrean. Irailean hasi ziren lanean eta dagoeneko 121 langile martxan daude.

Gureak izanik, desgaitasuna duten pertsonei zuzendutako lan aukera egonkorrak sortu eta kudeatzea da Bergarako planta berriaren helburua. Bertan inbertsio teknologiko handia egin da; izan ere, Gureak-entzat oso garrantzitsua da prozesu eta inguruak langileentzat egokitzea.

Planta berrian kableen alorrean 97 pertsona dabiltza lanean; eta horiek egindako zereginak Gureak-ek Bergaran eta beste hainbat herri zein hiritan dituen beste 800 langileri ematen die lana.

Adar honek aurten 220 milioi kable egingo ditu. Eta Gureak-en helburua da 2019an 345 miloi kable egitera heltzea. Astero lau kamioi betetzen dituzte, eta hiru astetan produktua bezeroaren etxera heltzen da.

Horrez gain, Candy zenaren planta berrian beste 24 langilek prototipoak sortzen dihardute. Eta langileak trebatzeko prozesu formatiboa diseinatu dute enpresan bertan, bederatzi hilabetetan zehar teoria eta praktika uztartzen dituena.

Azken belaunaldiko instalazioak

Instalazio "handi, moderno eta argitsuak" dira Bergarakoak; eta Gureak-ek ohi duen moduan langileek autonomia lantzeko eta bermatzeko diseinatuta daude.

Elena Lete alkateak batzarra egin du gaur, eguaztena, Gureak-eko arduradunekin eta enpresaren gaur egungo beharrez zein etorkizuneko handitzean izan ahal diren eskaerez mintzatu dira.

Udalarentzat oso garrantzitsua da Gureak-ek planta berria martxan jarri izana, herriaren garapen ekonomiko eta sozialaren alde beste bultzada esanguratsu bat delako. Era berean, alkateak azpimarratu du gune berri horretan Miguel Altuna Lanbide Heziketa eta Gureak batuta sinergia eta etekin oso emankorrak eman ahal izango direla.

Gureak, Europan erreferente

Gureak enpresa-taldeak desgaitasuna duten pertsonei zuzendutako lan aukera egonkorrak sortu eta kudeatzen ditu. Bere ibilbidean zehar Europan erreferente bihurtu den inklusio soziolaboraleko eredu enpresariala sortu du. Gaur egun 5.950 pertsonek osatzen dute taldea, horietatik %82k desgaitasunen bat dute. Talde sendo eta dibertsifikatua da eta industria, zerbitzu eta marketineko sektoretan lan egiten du, batik bat. Pasa den ekitaldian 240 milioi euro fakturatu zituen eta salmentetatik eratorritako finantzazioa %81koa da.


Herriko parkeetan aterpeak ipintzeko eskaera egin dute

“Durangon euria egiten du urteko 180 egunetan, batez beste, eta 3.938 ume daude erroldatuta. Nora doaz umeak euria egiten duenean?”. Galdera horregaz hasten da guraso batzuek www.change.org webgunean egin duten sinadura bilketarako deia. Aitziber Irigoras alkateari zuzenduta, herriko parkeetan aterpeak ipintzeko eskatu dute.

Azaldu dutenez, Durangoko hamar parkeetatik bakarra ere ez dago estalita. Beste zenbait herritan aterpeak egiten hasi direla ere adierazi dute. Horregatik guztiagatik, eskaera “arrazoizkoa eta beharrezkoa” dela uste dute.


Zaharren egoitzetako 165. greba egunean protesta egin dute Gipuzkoa plazan

Gipuzkoako zaharren egoitzetako eta eguneko zentroetako 165. greba eguna da gaurkoa. Langileek protesta egin dute Gipuzkoako Aldundiaren aurrean, Gipuzkoa plazan.

Gaur 165. greba eguna Gipuzkoako zahar etxeetan. Hoy las trabajadoras de residencias de Gipuzkoa han hecho una sentada/cacerolada frenta a la Diputación #erresidentziakborrokan @erresidentziak pic.twitter.com/ejbLeE9z1N— ELA Donostia (@ELAdonostia) December 27, 2019

Euskal erakundeek euren eta adineko pertsonen baldintzak hobetu ezean, protestan jarraituko dutela aldarrikatu dute.


Nondik hasi kurtso berria? ‘Maniac’ gogoan izan

IRAILAREN bueltarekin, gauza asko dira egunerokotasunak ekartzen dizkigunak. Kurtso berria hasteko momentua iritsi da askorentzat eta, oporren bukaerarekin, normaltasuna etorriko zaigu bizitzaren arlo gehienetara. Beste hainbeste tokietan bezela, mundu katodikoa (eta nere kasuan telesailen mundua) ere gori gorian bueltatzen zaigu. Amerikarrek esaten duten legez, estreinu eta itzuleren High Season edo Denboraldi altua hasten da eta hilabete honetan; eta honek biziki markatzen du garai honetako aktibitatea.

Idea bat egin dezazuen, kalkulu azkar bat eginez gero, hilabete hontan nire egutegian 120 telesail inguru izango dira. Erokeria hutsa? Baliteke. Baina kontutan hartu behar da telebistako kateen estreinuei, interneteko hainbat plataformak edo Sare sozialek gaur egun ere produzitzen dituztenak gehitu behar zaizkiola, edo hainbat festibalek ekartzen dizkiguten perlatsoei ere tarte bat egin behar zaiela.

Gauzak honela, zer egin? nola jakin zer ikusi? Ahal den einean hortarako gaude gu hemen. Zaila bada ere, hori guztia lerro gutxi hauetan kondentsatzen saiatuko gara eta zuentzako.

Tv Calendar edo JustWatch tekleatu bilatzaileetan

Esan bezala, hilabete mugitu xamarra dugu hau. ditugun estreinu guztiak errepasatzea luzeegia iruditzen zaidanez, gomendio bat egingo dizuet. Existitzen dira hainbat orrialde zuen telesailen bueltatze datak begiratzeko, berriei buruzko informazio aurkitzeko, zein katetan ikusteko aukera dagoen edo bestelakoak. Horrelako dudak argitzeko nik erabiltzen ditudan biak eskainiko dizkizuet: Tv Calendar edo JustWatch. Izen hauek zuen bilatzailean tekleatuz gero, bertan aurkituko duzue zuen zalantza gehienak asetzeko moduko informazio.

Baina hala ere, galdetu nahiko bazenute zein den egunotan gehien gozatu dudan telesaileko bat, Netlix platafomako MANIAC gogoan izateko esango nizueke. Zientzia fikzioa arazo mentalen azterketarekin nahastean sorturiko istorio arraro baino paregabea.

Ezohizkoa den trama jorratzea (protagonisten arazo psikologikoak tratatzeko gardentasun eta zorroztasuna) eta lan bikaina egiten duen lantaldea. Emma Stone bikaina eta Jonah Hill txundigarria, Cari Joji Fukunagaren ohizko zuzendaritza lan gozagarria.

Besterik? Noski! Baina lasai, izango dugu eta astia hauek tratatzeko...


Bilboko saneamendu-sareaz, 'Teknopolis'en

Horrez gainera, etorkizuneko bidaiarien hegazkinaz ere arituko dira.

Aste honetako 'Teknopolis' saioan, Bilboko saneamendu-sarean sartuko dira. 30 urte eta 1.000 milioi euroko inbertsioa behar izan da halako azpiegitura eraikitzeko. Ia milioi bat lagunen ur zikinak bildu, bideratu eta garbitzen dituen sistema konplexua da, eta 'Teknopolis' lurpean sartuko da bertatik bertara ezagutzeko.

Etorkizuneko bidaiarien hegazkina ere izango dute hizpide. Izan ere, Europar Batasuneko HITARI proiektuan, soinuaren abiadura baino azkarrago joango den hegazkin bat ari dira diseinatzen; hain zuzen, soinuaren abiadura halako bost hartuko duen hegazkin hipersonikoa. Egia bihurtuko balitz, Japoniara bidaia, gaur egun 12 ordukoa, 3 ordu eskasetan egingo litzateke.

'Teknopolis' saioa larunbatean 13:30ean dago ikusgai ETB1en, eta igandean, 09:30ean, ETB2n.


Jokin Bildarratz Tolosako alkate ohia Gipuzkoa Buru Batzarreko partaide izan daiteke

'Diario Vasco' egunkariak argitaratu duenez, Tolosako alkate ohi Jokin Bildarratz Gipuzkoa Buru Batzarreko kide izan diateke. Pasa den ostegunetik EAJ alderdian udalerrieako batzarrak burutzen ari dira, eta Bildarratzen parte hartzea babestu dute. Egunkariak esandakoaren arabera, baliteke Joseba Egibar izatea GBB burua.


Moja gailendu zenekoa

1959an, Alfred Hitchcockek film bat ekarri zuen Donostiara: 'North by Northwest', eta Zilarrezko Maskorra lortu zuen bigarrenez. Irabazlea Fred Zinnemannen 'The Nun's Story' izan zen.


Herrira-ren kontrako operazioaren aurkako manifestazioa Arrasaten

Arrasateko eta inguruetako hainbat herritar elkartu ziren Arrasaten, Seber Altube plazan, Ekain Zubizarreta eta gainerako Herrira-ko 17 kideren atxiloketa salatzeko. Manifestazioa hasi aurretik batzar informatiboa egin zuten, Arrasateko ezker abertzaleak deituta. "Giza eskubideen aldeko talde bat horrela kriminalizatu nahi izatea" "larria" dela adierazi zuten. Eta horrekin batera, nabarmendu zuten, ezker abertzalea "konponbidearen alde" ari dela lanean. Batzarraren ostean, manifestazioari ekin zioten Herrira aurrera, Ekain eta besteak askatu! lelopean.


Espero dugu, datorren astetik aurrera, Arraioko a

Espero dugu, datorren astetik aurrera, Arraioko albisteak hemen ere eskuragarri izatea!


Errigorak 14.000 saskitik goiti banatu ditu

Errigorak 14.000 saskitik goiti banatu ditu, eta 200.000 euro bideratuko ditu Nafarroa hegoaldeko euskalgintzara. 1.500 boluntariok parte hartu dute aurtengo kanpainan.


Zinkoenean, gaurko zita

Ostiraleroko zita jarri dute gaur Hernaniko euskal preso eta iheslarien senide eta lagunek Zinkoenean. Kontzentrazioa egingo dute bertan, arratsaldeko 20:00etan.


Laprovittolak ez du Baskonian jarraituko

Arabako klubak erabaki du jokalari argentinarrari kontratua ez berritzea. 2017ko urtarrilan fitxatu zuen Baskoniak gaur egungo entrenatzailea den Pablo Prigioni ordezkatzeko.

Baskoniak erabaki du Nicolas Laprovittola jokalariaren kontratua ez berritzea. Ondorioz, argentinarrak ez du Arabako taldean jarraituko datorren denboraldian. Kontratua amaitu zaio, eta klubak ez dio kontratua berritzeko eskaintza egin.

2017ko urtarrilan iritsi zen Laprovittola Baskoniara Pablo Prigioni ordezkatzeko. Gaur egun Prigioni da Arabako taldearen entrenatzailea. Guztira, Laprovittolak 36 partida jokatu ditu Bskoniarekin Sito Alonsoren aginduetara.

Aste honetan Rafa Luz, Jaka Blazic eta Kim Tillie jokalariek ez dutela Baskonian jarraituko jakinarazi du klubak.


Corrado Masacciren txotxongiloak ikusgai, Betharramen

Corrado Masacci txontxongilogile italiarrak erakusketa zabaldu berri du Betharrametako aretoan. Antzerki Topaketen bueltan urte askotan jarri izan du erakusketa Masaccik Azpeitian, eta aurten ere ez du hutsik egin. Atzo muntatu zuen hainbat txotxongilorekin osatu duen erakusketa, eta hilaren 17ra arte izango dira horiek ikusgai: astegunetan 18:00etatik 20:00etara izango da zabalik, eta asteburuetan 12:00etatik 14:00etara bitartean. Gainera, ohiko moduan, herriko ikastetxeetako haurrek eta gaztetxoek astean zehar bisitatuko dute erakusketa; aurten txontxongilo tailerrak ere egingo dituzte horiek.


Amagoia Aizpuru: "Herri bakoitza mundu bat da, eta gurasoen kezkak ere desberdinak dira"

Amagoia Aizpuru Errezilgo Guraso Eskolan aritu da irakasle lanetan, Izar Arregirekin batera; atzo, osteguna, bukatu zuten (urola-kostakohitza.info)

Amagoia Aizpuru urrestildarra psikopedagogoa da, eta Azkoitiko Urola Izadi zentroan egiten du lan. Izadi zentroko kideek Gipuzkoako hainbat herritan Guraso Eskolak eman dituzte (iaz Azpeitian). Herri horietako bat Errezil da. Bertan Izar Arregi psikologoa eta Amagoia Aizpuru ibili dira, gurasoei hainbat kontu erakusten. Urola Kostako Hitza Amagoia Aizpururekin egon da, Guraso Eskolen inguruan solasean.

Errezilen eman duzuen Guraso Eskola atzo bukau zen. Zer balorazio egiten duzu?

Nik hiru eskola eman ditut Errezilen, eta hiruretan hiru gai desberdin landu ditut: familiako funtzioak eta ezaugarriak, komunikazio estrategiak eta diziplina. Eskolak ematea bukatu nuenean, ikasleekin ahozko balorazioa egin nuen, eta oso balorazio positiboa izan da. Ikasleak beraiek ere oso ondo ibili dira. Hasieran eskolen nondik norakoak zehaztu genituen, eta horien arabera egin da eskola. Parte hartu duten guraso guztiak, bidalitako etxeko lan guztiak eginda etortzen ziren, eta motibazio handia eta lana egiteko gogo handia izan dute. Oztopoak eguraldiak jarri dizkigu. Elurra zela eta, eskola bat bertan behera gelditu zen, gurasoek ezin zutelako etorri eskolara. Eskolan zortzi bat ikasle ibili dira, eta Errezil bezalako herri txikietan hori kopuru handia da.

Helburuak bete al dira?

Eskola egun bakoitzak bere helburuak ditu; komunikazioa hobetzea, familiako lana ezagutzea, diziplina ezartzen jakitea, nerabezaroaren etapak eta ezaugarriak ezagutzea eta droga motak eta prebentzioa. Programako gaien helburuak bete dira, eta ikasleek ere interes handia agertu dute eskoletan. Arreta handia izan dute, eta esandakoa ere aplikatzen zuten.

Errezilez gain, eskualdeko beste herri batzuetan ere eman dituzue eskolak.

Bai, hala da. Iaz, Azpeitian eman genuen eta une hauetan Azkoitian ere beste bat ematen ari gara. Joaten den jendeak interes handia agertzen du.

Herri txikietan eta handietan eman dituzue eskolak. Desberdintasunik ba al da?

Egia esan, herri bakoitza mundu bat da, eta desberdinak dira erabat. Errezilen gurasoek dituzten kezkak desberdinak dira Azpeitiko guraso batenekiko eta baita azpeitiarrenak Azkoitiko guraso batekiko ere. Normalean, gainera, familien artean ere desberdintasunak daude. Herri handietako familiak, askotan guraso eta seme alabez osatuta daude, eta herri txikietan, horiez gain, aitona-amonak,osaba-izebak, edo antzekoak ere izaten dira. Desberdina da erabat.

Guraso Eskolan hainbat gai landu dituzu. Zein izan da interes gehien piztu duena?

Nik landutakoetan komunikazioa izan da interes gehien piztu duena. Seme-alabekin ondo komunikatzea oso garrantzitsua da. Horren inguruan kezkak eta zalantzak adierazi zituzten.

Eskola, ordea, ez da teoria hutsa bakarrik izan. Praktikak ere egin dituzue. Nola?

Bai, hala da. Bi motako praktikak egin ditugu, ariketa idatzien eta rol jolasen bidez. Ariketa idatzietan egoera bat planteatzen da, eta haren aurrean zer egingo luketen esplikatzen dute idatziz. Rolak jartzen direnean berriz, bakoitzak rol bat hartzen du eta egoera horretan benetan sartzen dira.


'Txarriboda' 'thriller'-a filmatuta, postprodukzio lanetan dabiltza orain

Urte amaieran estreinatuko dute Javier Rebollo eta Alvar Gordejuelaren euskarazko filma, saileko hiltzaile bati buruzkoa. Uztailean amaitu zuten grabazioa.


Hitzaldia, bihar

Hernani Errotzenek hitzaldia antolatu du bihar. Euskeraren jatorriari buruz ariko dira Patxi Alaña eta Joseba Mintegi. 19:30etan, Biterin.


Sinetsi ezinik dago bera ere

Robert Heffernan irlandarrak ezustea eman du ibilketako 50 kilometroko proban, errusiarren diziplinan

Bezperan emandako kolpearen neurri berekoa hartu zuen atzo Errusiak Atletismoko Munduko Txapelketan. Edonork nahiko lukeen moduko agurra izan zuen herenegun Jelena Isinbaeva pertika jauzilariak, etxean, urrezko domina kolkoratuta. Behin garaipena ziurtatuta, saiatu zen munduko marka ontzen ere, baina berak ere bazekien lan zailari ekin ziola. Dantzan, zilipurdika, kabitu ezinda... Gozatu egin zuen Isinbaevak berak, eta zer esanik ez estadiora inguratutako zale guztiek. Urrezko domina horrekin, AEBengana gerturatu zen, gainera, etxeko selekzioa, eta biharamunekoa ere gehitzen hasita zeuden gehienak.

Errusiarren diziplina kutuna delako ibilketa. Urrutira joan gabe, Aleksander Ivanovek eta Elena Laxmanovak irabazi dituzte Moskun ibilketako 20 kilometroko urrezko bi dominak. Proba nagusia zen atzokoa, gizonezkoen 50 kilometrokoa, eta gehienek ziurtzat jotzen zuten esne mamitan jarraituko zuela Errusiak. Bai, etxekoek falta zituzten Sergei Kirdiapkin olinpiar txapelduna eta Sergei Bakulin atzo arteko munduko txapelduna. Baina, izen handirik eduki gabe ere, gehienek seguru samar jotzen zuten etxekoen garaipena. Politegia zen, ordea, ipuin hori.

Aurkariak nekarazten hasteko, egurrean ekin zion probari Errusiako selekzioak. Iluntzeko euriaren eta hezetasunaren seinaleak bertan-bertan zituztela, erritmo bizia jarri zuten Ivan Noskovek eta Mikhail Rizhovek. 4.28 minutuan ari ziren egiten kilometroa; 22.19an lehen bost kilometroak... Erritmo gogorra da hori. Jared Tallent australiarra eta bi aldiz olinpiar txapeldunordea bakarrik izan zen gai lehen zati horretan errusiarren erritmoari eusteko. 20. kilometrora iritsita, bakarrik geratu ziren, berriz ere, bi errusiarrak aurrean, baina gain-gainean zeuzkaten Tallent bera eta Yohann Diniz frantziarra.

Atzetik aurrerako lasterketa

30. kilometroan hasi zen aldatzen, ordea, egoera. Gorabehera handiko proba izaten da ibilketakoa, eta, atzetik aurrera eginda, burura gerturatu ziren Grzegorz Sudol poloniarra eta Robert Heffernan irlandarra. 35 urterekin, atzo arte lehiaketa nagusietan dominarik kolkoratu gabea zen Heffernan; laugarren amaitu zuen iaz, Londresko Olinpiar Jokoetan, eta postu berean bi urte lehenago ere, Bartzelonan, Europako Txapelketan. Baina oso ibilketa sendoarekin, Rizhov eta biak geratu ziren buruan 35. kilometroan, eta kilometro gutxi geroago etsi behar izan zuen errusiarrak. Egin zuena sinetsi ezinda eta bi eskuekin aurpegia estaliz, gozatu egin zuen irlandarrak helmugan. Historiako urrezko hirugarren domina eman zion Heffernanek Irlandari. 1.02 minutuko aldea atera zion Rizhovi eta 2.07 Tallenti.

Final bakarrarekin, atseden egunaren parekoa izan zuen atzo Munduko Txapelketak, nahiz eta finaletarako pausoa eman zuten faboritoetako batzuek. Meseret Defar etiopiarrarena izan zen adibiderik aipagarriena, emakumezkoen 5.000 metroko proban. 10.000 metrokoan urrea irabazi berritan Tirunesh Dibaba herrikideak proba horri uko egin ondoren —bietan urrezko domina eskuratzeko erronkari aurre egingo ziola jakinarazi zuen hasieran—, ez dirudi inor gai izango denik olinpiar txapelduna itzalean uzteko. Atzoko sailkatze proba da adibiderik argiena. 15.22,94 minutuko denborarekin, berea izan zen denborarik onena, Buze Diriba herrikideari aurrea hartuta.

Atzo final bakarra eta gaur bost jokatuko dira, gizonezkoen eta emakumezkoen 400 metro hesidunak eta emakumezkoen 1.500 metrokoa tartean.


Udarako komikiak

Chi (EL DULCE HOGAR DE CHI):Glenat ArgitaletxeaEgilea: Konami KanataPrezioa: 12€ ale bakoitzakIrakurle guztientzat. Chi katakume bat da, bere amarekin paseoan dabilela galdu eta parkean bakarrik geratzen da. Bertan, haur txiki bat jolasten dabilela erori eta katakumea ikusten du. Hortik aurrera, katakumeak bere bizimodu berrira moldatu beharko du haurraren etxean. Gurasoek estimuan dute katua baina ez da beti erraza izaten animalia bat zaintzea, ez eta irakastea. Sekulako pasarte xinple bezain barregarri eta hunkigarriak ditu komikiak, edonork irakurtzeko modukoak.Komikiak marrazki garbia dauka eta testu oso errazak. Bertan protagonista katakumea da eta bere pentsamoldeak azaltzen dira komikian zehar: zer ulertzen duen pertsonek keinuak egiten dizkiotenean, nola ikusten dituen besteak, zein nahi eta behar dituen momentu bakoitzean... baina ez pentsa hitz egiten duten animalia bat denik, soilik katakumearen burutik pasatzen dena ulertzeko jartzen zaizkigu testu horiek. Ulertzeko, katakumea eta pertsonek hizkuntza ezberdinak hitz egiten dutela pentsatu.Oso barregarria eta entretenigarria da, jada 5 ale argitaratu dituzte eta jarraitzekotan dira. Marrazki bizidunak ere badaude interneten katakumeari buruzkoak.Rosalie blumLa Cupula argitaletxeaEgilea: Camille JourdyPrezioa: 18€ ale bakoitzakHelduentzako komiki honetako protagonistak, Vincent ile-apaintzaileak, behin kalean pertsona bat ikusi eta lehenagotik ezagutzen dueneko susmoa du. Pertsona hori Rosalie Blum da, denda bateko saltzailea. Ezagutzen duelakoan dago bai, baina ezin gogoratu non ikusi duen lehenago... eta hori dela eta Vincent-ek Rosalie egunero kaletik jarraitu eta zer egiten duen ikusten du. Tabernara joan, elizako koruan abestu, lan egin, etxean mozkortu... pertsona bakartia eta triste xamarra da Rosalie Blum (Vincent beraren modura...) baina ezin gogoratu non ikusi duen lehenago.Komikia hiru aleetan banatzen da, eta horietako bakoitzak pertsonaia bati ematen dio garrantzia; hau da, ale bakoitzean pertsonaia bat da protagonista. Pertsonaia ezberdinen istorioak nahastuz doaz gutxinaka eta zenbait pasarte surrealistek barre algararen bat edo beste eragitea lortzen dute. Komiki oso landua dugu eta behin irakurrita atzera egitekotan detaile berriak ikus daitezke, istorioak zituen atal xinpleenek garrantzi handiagoa bereganatuz.Oso garrantzitsuak dira komiki osoan zehar pertsonaien artean egileak sortzen dituen paralelismoak, baita hirugarren aleko zenbait detailek aurreko aleak begiratuz gero hartzen duten zentzu ezberdinak ere. Petsonaien arteko harremanak ere oso landuak dira, eta agertzen diren jokaera eta sentimenduak edonork sentitu ditzake bere bizitzan.Jose Luis AsensioMyaku.fanzine@gmail.comwww.fanzinemyaku.blogspot.com


Sammic-eko langileek elkarretaratzea egin dute Azkoitian, bosgarren greba egunean

Sammic-eko langileek elkarretaratzea egin dute Azkoitiko plazan.

Gaur, osteguna, ere greba eguna dute Sammic enpresako langileek, eta dozenaka beharginek elkarretaratzea egin dute eguerdian Azkoitiko plazan, Sammic hitzarmen duin baten alde lelopean –atzo Azpeitian egin zuten kontzentrazioa–. Bosgarren greba eguna dute Sammic-eko langileek, eta Basarte industriaguneko lantegiaren aurrean izan dira langileak goizean.

Hitzarmen duin baten alde ari dira protestan Sammic-eko langileak azken egunotan; izan ere, aurretik zuten hitzarmenaren epea 2017ko abenduaren 31n agortu zen. Aste batzuk lehenago, iazko azaroan, helarazi zion langileen batzordeak hitzarmen berrirako proposamena zuzendaritzari, baina ordutik “enpresaren jarrera oso ezkorra” izan dela diote langileen ordezkariek. Hitzarmenaz hitz egiteko eta hori negoziatzeko prest daudela adierazi dute Langileen Batzordeko kideek, baina enpresak langileen proposamenak inoiz ez dituela “serio” hartu azaldu dute. “Hori horrela izanda ere, beti hitz egiteko prest egon gara, eta oraindik ere hala gaude. Dena den, behingoagatik gure eskakizunak seriotasunez jorratu ahal izateko grebara jo behar izan dugu”. Langileen ordezkariek salatu dutenez, egun hauetan mahaitik beraiek jaiki zirela entzun behar izan dute enpresaren arduradunen ahotik: “Mahatik jaiki ginen serio ez gintuztelako hartu”.

Joan zen ekainaren 11n erabaki zuten Sammic-eko langileek grebara jotzea, lan hitzarmen berriaren negoziazioa ez atzera eta ez aurrera dagoelako. Babes handiarekin erabaki zuten langileek grebara jotzea; izan ere, 105 langilek eman zuten grebaren aldeko baiezko botoa, 15ek ezezkoa, eta bost boto zuri egon ziren. Lehengo astean bi egunetan egin zuten greba; aste honetan, berriz, hirutan. Egunotan egoera bideratzen ez bada, datorren astelehenetik aurrera greba mugagabera joko dute.


ELA eta LAB batu egin dira Arabako ardogintzako hitzarmena berritzeko

2016-2018rako akordiorako oinarria sinatu dute patronalarekin. UGTk ere bat egin du itunarekin

«Gehiengo sindikal berria batu da sektorean, eta erakutsi du posible direla bestelako baldintza batzuk eta bestelako hitzarmenak». ELAk eta LABek ohar batean azaldu dute Arabako ardogintza sektoreko hitzarmenerako akordiorako oinarria sinatu dutela 2016-2018 aldirako. UGT ere akordiora batu da. Gehiengo sindikalak «koma sakonean» zegoen hitzarmena biziberritu duela aldarrikatu dute bi sindikatuek.

Martxoaren 31ko gauerdira arte zegoen indarrean orain arteko Arabako ardogintza hitzarmena, 2012-2015 aldikoa. ELAk eta LABek azaldu dutenez, azken hilabeteetan ugaritu egin dituzte bilerak patronalarekin, eta akordiorako oinarria azken unean sinatu zuten, martxoaren 31n bertan, «indarraldia amaitzeko ordu gutxi falta zirela».

Bi sindikatuek gehiengoa daukate sektoreko negoziazio mahaian. UGT ere batu egin da akordiora azken unean, baina, ELAk eta LABek azaldu dutenez, «ordura arte, sindikatu horrek ez zuen argi izan».

Aurreko hitzarmena —2012tik 2015era artekoa— CCOOk eta UGTk sinatutakoa zen, eta «klinikoki hilda» zegoen, bi sindikatu abertzaleen ustez: «Antzinatasuna murriztu zuen, malgutasuna handitu, eta %1eko soldata igoerak onartu».

Itun berria 2016tik 2018ra artekoa izango da, eta %2ko soldata igoerak bermatuko ditu 2016rako eta 2017rako, eta %2,5ekoak 2018rako. «Gainera, berriz aztertuko da erosahalmenaren galerarik egon ez dadin». Hitzarmena amaitzean, 2017 eta 2018ko benetako KPIaren igoera aztertuko da, eta, soldaten igoeraren gainetik badago, taulen bidez arautuko da 2019 hasieran, hitzarmen berria negoziatzen hasi aurretik.

«Borroka» bulegoetan

Adostasunik ez dago, aldiz, Bizkaiko bulegoen sektorean: patronala eta sindikatuak ez datoz bat lan hitzarmena berritzerakoan. ELAk jakinarazi du «borroka» aurreikusten duela. Azaldu duenez, CEBEKek lan baldintzak murriztea eskaini die martxoaren 31n egindako azken hitzarmen proposamenean.

Salatu du patronalak planteatu diela «ahazteko» soldata igoeren taulak eta azken urteetako atzerapenak, 2013tik aurrerakoak. Antzinatasuna ere ezabatu nahi du, eta estatu itunetarako materia esklusibo batzuk «inposatu». ELAk dio «borroka» egingo duela langileen eskubideen alde.


Pello Odriozolaren askatasuna eskatu dute Bilduk, EAJk eta Aralarrek

Tolosako azken osoko bilkurak eztabaidarako aukera eman zuen, sei mozio aurkeztu baitziren. Horietako batean ia erabateko adostasuna lortu zuten: Bildu, EAJ eta Aralar alderdiek Pello Odriozola preso tolosarraren askatasuna eskatu zuten, Egin Dezagun Bidea ekimenak eta Lizardi kultur elkarteak aurkeztutako mozioarekin bat eginez. PSE-EEko zinegotzia abstenitu egin zen bozketan.

Larunbatean bete zituen Odriozolak 24 urte espetxean. Onartutako testuak zioenez, orain hiru urte eta erdi kalean izan behar zuen. Bilduko Ibai Iriarte alkateak Odriozolak bizi duen egoera «astakeria» dela esan zuen. Euskal presoek «izaera politikoa» dutela gaineratu zuen: «Izaera hori deuseztatu nahi diete, baina inkomunikazioa ezartzen zaie, Espainiako Auzitegi Nazionalean epaitzen dituzte eta gero ez dituzte Martutenen espetxeratzen». Besarkada bat bidali zion Odriozolari eta animoak eman zizkion bere familiari.

EAJko Jokin Azkuek «Pellok etxean egon behar du», esan zuen, eta «beste ahalegin bat» egin behar dela gaineratu zuen egoera politiko berrian: «Tolosar guztien artean gutxiengo batera iritsi behar gara, eta biktima guztien erreparazioan eragiten saiatu behar gara». Aralarreko Iñaki Irazazabalbeitiak esan zuenez, Odriozolak «giza legez» aske izan behar zuen. Horrez gain, presoak Euskal Herrira ekartzeko «Frantzian pausoak» eman direla esan zuen, eta «orain Espainiak eman behar du pauso hori», gaineratu zuen. PSE-EEko Jose Ignacio Asensiok bere iritzia plazaratu zuen: «Presoak gerturatzeko garaia da, baina ez dugu ahaztu behar zergatik dagoen Pello Odriozola espetxean; pertsona bat hiltzeagatik dago bertan».

Bestalde, Asensiok atez ateko sistemari buruz mozioa aurkeztu zuen eta horrek hondakinen inguruko eztabaida sutsua piztu zuen. Azkenean udal gobernuko kideek eta EAJk bat egin zuten bi puntu zehatzetan. Alde batetik, Tolosaldeko Zabor Mankomunitateak hondakinak kudeatzeko sistema egokienari buruzko azterketa egin dezan eskatzea; bestetik, hondakinen inguruko lan batzordea osatzea udalean.

Azpiegitura handiak, hizpide

Beste mozioetako bat azpiegitura lan handien inguruan AHT Gelditu! elkarlanak aurkeztutakoa izan zen. Datorren larunbatean Donostian egingo den manifestazioaren harira, azpiegitura horiek (AHT, Pasaiako Superportua, erraustegia,...) geldiarazteko eskaria egiten zen, eta mobilizazio horretan parte hartzeko deialdia luzatzen den. Eztabaida bizia piztu zuen gai horrek, eta garbi utzi zuen gai horretan udalbatzako ordezkariek duten ikuspuntua. Bildu eta Aralarreko kideek azpiegitura horiek ordezkatzen duten «gehiegizko garapen eredua» gaitzetsi zuten, eta mozioari baiezkoa eman zioten. EAJk eta PSE-EEk, bere aldetik, azpiegitura horiek «beharrezkoak» direla esan zuten eta garapen ekonomikorako «garrantzi handikoak» direla gaineratu zuten. Ondorioz, aurkako bozka eman zuten. Bestalde, osoko bilkura hastearekin batera, elkarretaratzea egin zuen AHT Gelditu! elkarlanak udaletxearen aurrean.

Kutxabanken administrazio kontseiluaren inguruko mozioa eztabaidatzerakoan ere hika-mika izan zen. Bilduk EAJri «traizio» egitea leporatu zion, PPrekin akordioa egiteagatik administrazio kontseilua osatzeko. Bere aldetik, «Bilduk eta PSE-EEk ordezkari gehiago izateko egindako proposamena» jarri zuen mahai gainean eta osatu berri den administrazio kontseilua «sei hilabete barru» aldatu egingo dela azaldu zuen.

Osoko bilkuran jorratu ziren beste bi mozioak aho batez onartu zituen udalbatzak. Batetik, haur lapurtuen auzian babesa eman zien SOS Haur Lapurtuak eta Anadir elkarteei, eta hainbat erakunderi gaiari buruz duten informazioa elkarbanatzeko eta ikerketetan laguntzeko eskatu zien. Bestetik, Mariano Raxoiren gobernuak abian jarri duen sektore publikoaren erreformaren aurka azaldu ziren.

Mozioez aparte, beste gai batean ere eztabaida sortu zen osoko bilkuran. Izan ere, Larramendi auzoko lurperatzearen inguruan, enpresa eraikitzaileek egindako bigarren proposamenari ofizialtasuna eman zitzaion, Bildu eta Aralarren aldeko bozkekin. EAJk eta PSE-EEk aurka egin zuten, eta lurperatzea defendatu zuten. Hemendik aurrera, Larramendi auzoaren urbanizazioari buruzko erabakitze prozesuan, bi proiektu izango dira mahai gainean. Alde batetik, hasierako proiektuak zuena, hau da, lurperatzea; eta bestetik, egungo udal gobernuak eta enpresa eraikitzaileek adostu dutena.


Aralar

"Zabaletak bere argazkiari diana jartzen ziotenak alderdikide izanen ditu aurki. Politikan bide motza du oroimen luzeak", dio idazleak Aralar alderdia desagertzera doala jakin ostean.

Abenduko kongresuan alderdi politiko gisa desegin egingo da alderdi politikoa, zuzendaritzaren proposamena onartuz gero. 2000tik hona ez zituen denak ongi eginen Aralarrek, baina dudarik ez da haren ekarpenaren balioaz ezker abertzalea bakebideetara eta bide demokratikoetara ekartzeko tenorean


"Bertsolari" filma emango dute iluntzean Leioan

Pasa den urriaren 14an estreinatu zen Asier Altunaren "Bertsolari" filma. Uribe Kostak bertsolaritzan tradizio eta ekarpen handia izan arren, zinemagintzako banaketa sareen misterioek eskualdetik kanpo utzi zuten pelikula. Algortako Bertsolari Eskolak, baina, horrelako huts egitea zuzentzeari ekin zion eta Algortan zein Sopelan erakutsi zuen. Gaur, iluntzeko 8etan, ordea, bertsolaritzaren aldarrikapen hori ikusteko aukera izango da berriro ere, Leioako Berbalagun egitasmoaren eskutik. Kultur Leioako auditoriumean izango da emanaldia, sarreran hiru euro ordainduta. Ondoren, zine-foruma izango da, Asier Altuna zuzendariarekin eta Andoni Egaña Euskal Herriko txapeldun ohiarekin solasean aritzeko parada baliatu ahal izango dela, Unai Elorriaga idazle algortarra eta bertsolari ohiak eztabaida gidatuko duela. Bestalde, gaur Leioara bertaratzeko aukerarik ez dutenek, beren ordenagailuetako pantaila txikietan filmari so egitea izango dute. Izan ere, orain aste batetik hona bertsolarien sorkuntzari buruz egindako dokumentala honako helbidean eskegi baitute: www.filmin.es/pelicula/bertsolari. Pelikula honek, besteak beste, Maialen Lujanbio, Andoni Egaña, Miren Amuriza, Jon Sarasua eta Amets Arzallus bertsolarien partaidetza izan du. Argazkian, filmaren irudi bat / © Asier Altuna - Txintxua Films.

Filmaren aurrerakina

BERTSOLARI Trailer from txintxua on Vimeo.


Iruñean izango da gaur BERRIAren 5. urteurrena ospatzeko ekitaldia

20:00etan hasiko da ospakizuna, Maisonnave hotelean. Ekainaren 21ean ekitaldi nazionala izango da Donostian, Kursaalean.

Apirilaren 15ean abiatu ziren BERRIAren 5. urteurrena ospatzeko ekitaldiak, Andoainen, eta gaur Iruñean izango da, Maisonnave hotelean, 20:00etatik aurrera. BERRIAk bost urte bete dituela, urteotako bideoa botako dute, eta aurrera begirako proiektuez hitzaldia emango du Euskarazko Komunikazio Taldeko (EKT) ordezkari batek. Ondoren, mokadua egongo da.

Ekitaldi amaieran urteurrenerako etiketatutako sagardo botila bat, BERRIAren pin bat eta BERRIAren harpidetza bi hilabetez doan jasotzeko txartel bat (ekitaldira joan dena harpideduna bada, beste bati oparitzeko) jasoko dute joaten direnak.

Espainiako Auzitegi Nazionalak 2003ko otsailaren 20an Euskaldunon Egunkaria itxi eta gero, ekainaren 21ean sortu zen BERRIA, eta bere sortze prozesuan oso garrantzitsua izan zen herriz herri egindako lana. Horregatik erabaki du EKTk 5. urteurrenaren harira eskualdez eskualde ekitaldiak egitea. "Ekitaldi horiek helburu bikoitza dute: orain bost urte jaso genuen laguntzarekin zer egin dugun azaldu eta aurrera begirako proiektuak aurkeztea", dio EKTk.

Andoaingoaren atzetik etorri ziren Gernika-Lumo, Donibane Garazi, Donostia, Altsasu, Ondarroa, Eibar, Bilbo, Bera, Irun, Durango, Tolosa, Gasteiz eta Arrasateko ekitaldiak. Iruñekoaren ondoren, Baiona, Laudio, Zarautz, Getxo, Beasain, Lizarra eta Errenterian izango dira. Ekainaren 21ean, bosgarren urteurrenaren egunean, ekitaldi nazionala egingo da Donostian, Kursaalean.


Kadete-jubenilak, palaz

Egutegiak, emaitzak eta sailkapenak:


Aimar Irigoienek irabazi du Izeta IV.aren aurkako apostua, eta marka berria ezarri du

Lehia estua izan da Aimar Irigoien eta Hodei Iruretagoiena Izeta IV.a harri jasotzaileen artean, baina lau jasoaldi gehiago egin ditu errezildarrak, eta jokoan zeuden 8.000 euro irabazi ditu. Bakoitzak hamar minutuko hiru tanda egin ditu, eta 97 aldiz jaso du 152 kiloko kubikoa. Hala, Juan Joxe Unanue Goenatxo II.ak 1988an ezarri zuen marka—96 jasoaldi— hautsi du Irigoienek. Izetak, berriz, 93 jasoaldirekin amaitu du apostua.

Antolatzaileen arabera, 1.300 lagun bildu dira Azpeitiko zezen plazan, eta Izetak hasi du saioa, eta 137,5 kiloko kubikoarekin aritu da hau. Lehenengo tandan 33 aldiz jaso du harria zarauztarrak, eta errezildarrak jasoaldi bat gehiago egin du. Bigarrengoan ere lehia estua izan dute; Izetak 63 jasoaldirekin amaitu du bere txanda, eta Irigoienek 65ekin. Hirugarrengoan, nekea nabaria izan da bi harri-jasotzaileen artean, baina orduan ere errezildarrak jasoaldi egin ditu. Apostuzaleak ere Irigoienen alde izan dira.


Twitterrez erregea eta erregina iraindu zituen lagun bat epaituko dute

Fiskalak bederatzi hilabeteko zigorra eskatu du Ernest Bru akusatuarentzat.

Felipe VI erregearen eta Letizia erreginaren aurkako berbak idatzi zituen pertsona bat epaituko du gaur Auzitegi Nazionalak.

Jose Perals fiskalak bederatzi hilabeteko zigorra eskatu du akusatuarentzat, errege iraintzea leporatuta. 38 urteko akusatuak irainak zituen mezua zabaldu zuen Twitter sare sozialaren bidez, bere jarraitzaileen (349 lagun ) artean.


Nafarroako Parlamentuak hasi du bidea Espainiak kalamu klubak arau ditzan

Lege proposamen bat bidali du Kongresura, kontsumitzaileen jarduera legeztatzeko. Mahaiak erabaki beharko du orain aintzat hartu ala ez


Animaliei begira, zoriontasuna lor daiteke etxeko sofan

Animalien dokumentalak ikusteak gizakiengan duen eragina aztertu dute BBCk eta Berkeleyko Unibertsitateak: "Zoriontsuago egiten ditu".


Darponek oroitarazi du Osakidetza badela nor sendagaiei buruz ebazteko

C hepatitisa hizpide, Espainiako Osasun Ministerioak autonomia erkidegoekin egin duen batzarrean mintzatu da Jaurlaritzako Osasun sailburua.Botiken prezioen negoziazioan aintzat hartzea nahi du

C hepatitisa tratatzeko botika berri —eta garesti, oso garesti, hortik kalapita— Sovaldiren inguruan azken asteotan sortu den zalapartari lotuta, atzoko deituak zituen Espainiako Osasun ministro Alfonso Alonsok autonomia erkidegoetako osasun agintariak. Gaiaren inguruan plan bat ardazteko eratu den batzorde zientifikoa aurkeztu zien, eta iragarri zuen martxorako eginda espero dutela. Bileraren ostean Eusko Jaurlaritzako Osasun sailburu Jon Darponek elkarlanerako jarrera erakutsi zuen; adituen batzorderako buru hautatu duten osagilea, Joan Rodes hepatologoa, pertsona «egokia» dela onartu zuen, eta talde horrekin bat egingo dutela. Oroitarazi zuen, hala ere, Osakidetza badela nor, bere kabuz, botikak nori eman behar zaizkion eta nola finantzatu behar diren ebazteko. Esplikatu zuen aurten 740 milioi bideratuko dituztela botiketara, eta iaz baino %4,4 gehiago jarri dutela, justuki, C hepatitisaren aurkako sendagai berrienetan pentsatuz.

Halaber, adierazi zuen Eusko Jaurlaritzak parte hartze handiagoa izan beharko lukeela sendagaien prezioak negoziatzeko botika konpainiekin egiten diren elkarrizketetan: «Eragin egiten baitio erkidegoari». Eta Sovaldiren kasuan, zehazki, ez zaio iruditzen ondo bideratu direnik negoziazioak ministerioaren partetik. «Urtero onartzen dira oso kostu handiko botikak; batzuk eri askorentzat izaten dira, beste batzuk, gutxirentzat; hiesa, minbizia, hemofilia edo eritasun arraroak tratatzeko izaten dira botikak, eta orain izan den kalapitarik gabe konpondu du sistemak arazoa».

Oraingoan, ordea, kalera irten dira hainbat elkarte eta paziente talde —Euskal Herrian hainbat protesta egin dira egunotan—; botika ez zaiela ematen salatu dute, eta, ordez, nahi gabeko ondorio larriagoak dituzten sendagai zaharragoak eskaintzen zaizkiela sarri. Hiesaren aurkako Harribeltza elkartean —Gipuzkoan dihardu, eta abaro ematen die C hepatitisa duten hainbat eriri ere— badu hainbat gaixoren saminaren berri elkarteko presidenteak, Joseba Errekaldek. «Gai zaila da; sufrimendua dago tartean». Euskalsidako presidente Asier Lekuonak asteon jakinarazi duen gisan, beraiek ere Osakidetzarekin aurki egingo duten bileraren zain daude, botika emateko zein irizpide ebatzi diren argi jakiteko. Kezkaz ikusten dute, hala ere, egunotako karteletan, oihuetan, gutxi erreparatu zaiola auziaren ernamuinari: sendagaiari neurrigabeko salneurria ezarri dion botika konpainiaren —Gilead da— jarrerari. «Ia inor ere ez da galdetzen ari zergatik balio duen horrenbeste sendagaiak. Zergatik ezin zaio presio egin botika konpainia horri?», itauna egin du. Eta proposamena: «Gileadek ez du egoitzarik Madrilen han kateatzeko?».

Badakite hilabete gutxiren buruan botika berri gehiago espero direla —Sovaldiren eragin «berdintsua» dutenak—, eta planak ebaztean horiek ere aintzakotzat hartzea zentzuzkoa iruditzen zaie. Gainerakoan, argi du eskari nagusia Errekaldek: botika emateko irizpideek «mediku espezialistek» jarriak izan behar dute. «Izan ere, beti ezarri behar izaten da protokolo bat botika emateko». Nori eta noiz eman behar zaion erabakitzeko. Esperientzia luzea dute horretan, hamarkadetakoa: «GIBarekin ere halaxe izaten da». Eta garestiak eta eskuratzen zailak izan ziren GIBaren kontrako hainbat tratamendu ere. Esperientzia horretatik guztitik edan egin behar dela diote.

Ibilbide luzea dute C hepatitisa dutenen artan Itxarobide elkartean ere —Bizkaian dihardu—. Udiarraga Garcia han ibiltzen da. Bada nor. Barru-barruan du birusa; kutsatuta daramatza hamarkada ugari. Bere sentimendu gehienetan: «Gogorra da; hiltzen ari zaizkigu bazkideak». Egun Sovaldi oso larri dauden eriei baino ez zaiela ematen dio. Osakidetzako mediku askok eskuzabalago jokatu nahi luketela uste du, ordea. «Badira guri hori helarazi diguten medikuak; zenbaitek argi hitz egiten digute: esaten digute behar duten guztiei ez dietela ematen». Ez dute tratamendu falta egokia ez jasotzeagatik hil den inoren berri elkartean, baina botika berria eri gehiagori ematen hastea garrantzitsua iruditzen zaie. «Gure ustez, eman beharko litzaieke zirrosia izateko zorian dauden paziente guztiei, zirrosia dutenei eta, jakina, gibeleko transplantea eginda daudenei».

Eritasun isila da C hepatitisa; urteak egin ditzake sintomarik eman gabe, baina apurka gibela hondatzen du: minbizia eragin arte. 1980ko hamarkadan kutsatu zen jende asko —1989an isolatu zuten gaitza eragiten duen birusa lehenengoz, eta, ezjakin, odol transfusioen bidez kutsatu ziren asko aurretik; droga kontsumitzeko xiringak partekatuta beste asko—, eta orain gaitza esnatzen ari dela diote hainbat adituk. Gordin. «Izurria da hau, baina pena da aurretik GIBarekin eta egin den lanetik ikasi beharrean, gaiari neurria hartzea zenbat kostatzen ari den», azaldu du Garciak. Kexu da bera ere, botika konpainiaren jarrera ahul kritikatu delako. «Ausardia politikoa falta da».

Medikuen hitza

Darpon sailburuak atzo egin zituen adierazpenetan medikuek prozesuan giltzarri izan behar dutela argudiatu zuen. Haiengan azken asteotan gehiegizko «presioa» egin dela gaitzetsi zuen: «Utzi behar zaie, beti bezala, beren lana ondo egiten». Marta Bera Nafarroako Gobernuko kontseilariak, berriz, poza agertu zuen Madrilen gaitzaren kontrako plan estrategikoa egingo dutelako. Osagileen hitza lehenetsi behar dela, hark ere: «Beti hobetsiko dira irizpide klinikoak».


Sixersek 3-3koa lortu du Bostonen aurka NBAko Ekialdeko finalerdian, bart 82-75 irabazita. Larunbatean jokatuko dute partida erabakigarria


Iraultzen kontrako iraultzaile onak

Desilusionagarria izan omen zen 1830eko panorama Karl Marx eta bere ingurukoentzat. Hala kontatzen du Josep Fontanak (L'ofici d'historiador: Arcadia 2018*). 1789ko iraultzaren oinordekoek 1830eko iraultzaren ostean irakurri zuten: kitto. Aski zela, «guztien askatasuna lortzeko burgesiaren ekimenak lortu zuela jada aurrerapen sozialaren emaitza izugarria». Guizot eta Barnaverentzat historia amaitua zen jada. Burgesiak askatasuna eskuratu zuen. Ez zen iraultza gehiagorik behar.

Marxentzat historialari haiek ziren «klase borroka aurkitu zuten» pertsonak. Ezin zuen ulertu nola ez ziren jabetzen klaseak egon artean egongo zela borroka. Eta baietz, Frantziako iraultzak hirugarren estatuarekin akabatu zuela, baina abian zela burgesiaren eta proletarioen arteko talka. Ziklo historiko horren aldaketak inspiratu zuen, Fontanaren aburuz, 1848ko manifestu komunista. Tamalez borroka politikora dedikatu ziren, bizitza pertsonalak erabat sakrifikatuz, bai Engels, bai Karl eta Jenny Marx eta baita beren alabak ere. Eta bazterrean geratuko zen historiaren ikasketa, nahiz eta historialari askotan eragingo zuen gerora. Historia ekonomikoa eta soziala ikasi zuten «Annales» eta «marxista britainiarrak» batetik (Fontanaren hitzetan, Marxen ondorengo legitimoak). Eta, bestetik, irakurketa «dogmatiko eta estuak», SESBeko akademikoak, Frantziako estrukturalismo marxista («hitzezko formulazioen bilduma bat baino gutxi gehiago») edota katezismo gisa zabaldu zena, bereziki Latinoamerikan, Althusserren bidez.

*Demagun urtebeteko su-eten bat egiten dutela EHko udaletako, aldundietako eta gobernuetako itzultzaileek. Txosten eta ebazpenak euskaratzeari utzi eta historia, artea eta kimika; nobelak, ipuinak eta poesia ekar ditzatela. Eta 2 milioitik gora fakturatzen duten enpresek funts bat egin dezatela editoreak, zuzentzaileak, maketatzaileak, diseinatzaileak eta inprentako lanak ordaintzeko. Urtebeteko simulakro bat.


Arabako Errioxan sor-marka propioa babesteko prest dago Jaurlaritza

Errioxak Arabako ardogileekin duen jarrera salatu du Iñigo Urkulluren gobernuak, eta etiketan azpieskualdea ere markatzeko egindako hitzarmena ez betetzea aurpegiratu dio sor-markari

In vino veritas dio latinezko esaera zaharrak. Egia ardoan topatzen dela. Bada, asteotan borroka baino ez du erakutsi ardoaren egiak. Talka komertzialen eta politikoen gudu zelai bihurtu da ardoa Errixoaren eta Arabako Errioxaren artean. EAJk, EH Bilduk eta PSEk Arabako Errioxa etiketa propioa sortzea proposatu dute, bakoitzak bere ñabardurekin. Pedro Sanz Errioxako presidenteak (PP) gogor erantzun die: «Errioxa sor-markan egon nahi duena egon dadila, eta joan nahi duena joan dadila, baina ez dezatela Errioxa berba lapurtu: Errioxa geurea da». Borroka dialektikoan sartu den azken erakundea Eusko Jaurlaritza izan da, eta, agiri baten bidez, Errioxa sor-markak Arabako ardogintzarekin duen jarrera salatu du. Areago, sektorearen zati adierazgarri batek bereizketa handiagoa eta berezko sor-marka bat behar dela uste badu, Jaurlaritza alternatiba hori babesteko prest agertu da, dagokion eskumen eremua eta araudia errespetatuz.

Hauteskunde kanpainarekin batera lehertu bada ere, gaia zaharragoa da. ABRA ardogileen elkarteak eta UAGA sindikatuak duela zazpi hilabete aurkeztu zuten sor-markan Arabako Errioxa etiketa bereizteko proposamen bana. Ardo botiletan bi etiketak, Errioxa eta Arabako Errioxa, parez pare, tamaina berarekin agertzea nahi zuten. Baina sor-markak ez du onartu. Jaurlaritzak, orain, hitzartutakoa ez betetzea aurpegiratu dio Errioxa sor-markari. Izan ere, Gasteizko gobernuak eta Errioxako Jatorri Izen Kontrolatuak 2013ko uztailean publikoki hitzartu zuten azpieskualdeen etiketak jartzea. «Bi aldeok adierazi genuen prest geundela Errioxa izenaren babespeko ardoak azpieskualdeen izenez izendatzeko», gogorarazi du Jaurlaritzak. Are gehiago, hori egiteko Europako araudiek ematen zituzten aukerak sakon aztertzeko konpromisoa ere hartu zuten.

Baina sor-markak uko egin dio Arabako Errioxako ardoa hitzartutako baldintzetan bereizteari. Ezezko hori ikusita, Jaurlaritzak salatu du «organo horrek sektorearen beharrekiko sentsibilitaterik ez duela». Errioxako presidentearen jarrera ere salatu du Iñigo Urkulluren gobernuak, Arabako Errioxako sektoreari sor-markatik ateratzera «gonbidatu» dituelako, «beraien upategietarako egokitzapen erosoagoa egiterik ote dagoen aztertzeko aukerarik eman gabe».

Hori dela eta, Jaurlaritzak aldiro errepikatzen den «jarrera zentralizatzaile eta kontrolatzailea» salatu du. Gainera, «erakunde sektorial batean politikatik izan den esku sartzea» ere salatu du Gasteizek.

Sor-marka onenetan bezala

Adierazpen horiek ez datoz bat nazioarteko merkatuan erreferente izan nahi duen sor-marka bat kudeatzeko modu eta estiloekin, Urkulluren gobernuaren ustez. Nabarmendu du munduan posiziorik onenak dituzten sor- markek hainbat mekanismo dituztela azpieskualdeen erreferentziek leku bat izan dezaten.

Jaurlaritzak berretsi egin du Arabako ardoek Errioxa sor-markaren barruan «posizionamendu hobea» izan dezaten lanean jarraitzeko asmoa, baina sor-marka propio bat sortzeko aukera baztertu barik.


Anjel Figueroa, Antonia Fernandez eta Xabier Galdeano gogoan izango dituzte gaur Algortan

Daborduko, hiru urte bete dira aste honetan Anjel Figueroa preso politiko algortarra hil zela, gaixotasun larri eta sendaezin baten ondorioz, espetxealdi arinduan zegoela. Era berean, 19 urte bete dira bere amama Antonia Fernandez Alcala Meco (Madril) espetxera biloba bisitatzera zihoala auto istripu batean hil zela, Aranda de Dueron (Burgos). Azkenik, martxoaren 30ean 31 urte beteko dira GAL talde armatuak Xabier Galdeano "Egin" egunkariko sortzaile eta kazetari algortarra Donibane Lohitzunen hil zuenetik. Hori dela eta, "hiru kide horien memoria gogorarazteko", Algortako Ezker Abertzaleak elkarretaratzea egingo du gaur, barikuan, 20:30ean, Telletxe plazan. "Espetxe politikak, dispertsioak eta Estatuaren gerra zikinak hildako 3 algortar hauek gogoratuko ditugu", azaldu dute.


MUk ikasleen bi ingeniaritza proiektu onenak aukeratu ditu

Ingenieritza Biomedikoko Graduan, 2garren mailan ikasle diren; Maitane Araujo Gonzalez, Eider Casado Lozano, Ainhoa Zallo Urraza, Izarra Berasategi Oyanguren eta Saioa Iriarte Cilveti izan dira Mondragon Unibertsitateko ingeniaritza-proiekturik onena garatu dutenak 250 proiekturen artean. 1.000 euroko saria jaso zuten Hernanin kokatua dagoen Orona-Ideon.

Produktu bat diseinatu eta garatu dute. Produktu honek kultibo zelular bat kornean egiten uzten du zelula dentsitate baxuagatik baztertzen diren kornea emaileak aprobetxatzeko. Modu honetan queratoplastientzako itxaron zerrendak murriztuko dira. Ermua, Arrasate, Miraballes, Bergara eta Larraungoak dira saridunak.

Ikasleen artean boto gehien

Ez ziren saritu bakarrak: Jon Odriozola Etxeberria, Jon Ander Salsamendi Campos, Jokin Urteaga Bikuña eta Endika Valle Hortelanok jardunaldian izan diren Batxilergoko eta Lanbide Heziketako zentroetako 300 ikasleen artean boto gehien jasotzen dituen proiektuari 400 euroko saria jaso dute. Industria Diseinu eta Produktu Garapeneko Ingeniaritza Graduko, 3garren mailako ikasleak dira.

VATN, whisky marka berriarentzako, beirazko botila bat diseinatu dute Vidrala enpresarentzako, berriztatutako diseinu bati erantzunez. Ikasleek garatutako 250 proiektuen artean aukeratu dira Orona Fundazioarekin batera Proiektuetan oinarritutako ikaskuntza metodologiaren aplikazioan.


Emakumeen Birako etapa erregina jokatuko da Markina-Xemeinen

Ekainaren 10etik 14ra lehiatuko den Emakumeen Birako azken etapa izango da Markina-Xemeingoa. Munduko txirrindulari onenak ikusteko aukera egongo daMarkina-Xemeinen jokatuko den Emakumeen Birako azken etapa aurkeztu zuten eguazten arratsaldean Agustin Ruiz Larringan Emakumeen Birako antolatzaileak, Juan Jose Txurruka Markina-Xemeingo alkateak, Joseba Iraolagoitia Kirol zinegotziak, Lore Txurruka eta Malen Alberdi txirrindulari ohiek eta Rikardo Sanchez Geinke Kirol Taldeko zuzendariak. Ekainaren 10etik 14ra lehiatuko den Emakumeen Birako etapa erregina izango zela azaldu zuten.Emakumeen Bira entzute handienetariko proba da munduan, eta UCIko maila gorenekoa da emakumezko txirrindularitzan. 28 urte daramate antolatzen, eta 1992tik da nazioarte mailakoa. Horrela, Markina-Xemeinen, mundu mailako txirrindulari onenak ikusteko aukera egongo dela baieztatu zuen Emakumeen Birako antolatzaileak: «Oraindik talde guztiak izena emateko daude; gaur itxiko dugu zerrenda, eta mundu mailako talde onenak eta txirrindulari onenak bertan egongo dira».Rabo Liv taldeko Marianne Vos, Anna van der Breggen eta munduko ziklokroseko aurtengo txapeldun Pauline Ferrand Prevot aitatu zituen Ruiz Larringanek beste batzuren artean. Bai eta Orica AIS taldeko Emma Johansson suediarra eta Bigla Pro Cycling Team taldeko Ashleigh Moolman-Pasio ere.Euskal Herriko taldeei dagokienez, hiru talde egongo dira Emakumeen Birako norgehiagokan: Lointek, Bizkaia-Durango eta BZK Emakumeen Bira. «Bestalde, Espainiako selekzio bat ere egongo da Ana Santxis eta Leire Olabarriaga talde buru izango dituena», azaldu zuen.Markina-Xemeingo etapa 11:00etan hasiko da, eta gutxi gorabehera ordu bi inguruko lasterketa izango da. Denetara, 87 kilometro egin beharko dituzte txirrindulariek Lea-Artibai eskualdean zehar.Markina-Xemeindik irten, eta lasterketak Ondarroarantz egingo duela azaldu zuen Agustin Ruiz Larragainek: «Tropela Lekeitiora joango da gero, eta Gizaburuaga, Aulesti eta Munitibar igarota, Gontzugaraigana igoko dute Ziortza-Bolibartik Markina-Xemeinerantz buelta eginez».Bigarren buelta bat ere emango dute txirrindulariek, baina Miloi eta Lekoiz mendateak igo beharko dituzte, bigarren buelta horretan, Markina-Xemeingo helmugara heldu aurretik.Kirola bultzatzenBere poza eta esker ona agertu zion Agustin Ruiz Larringanek udalari Emakumeen Bira Markina-Xemeinen antolatzeko interesa erakutsi zuelako. Urtero, lasterketa, herri batzuetatik beste herri batzuetara eramaten zutela azaldu zuen, «Euskal Herri osoan ezagutzera emateko». Beraz, aurten, Nafarro aldean egingo dira etapa batzuk, beste bat Gipuzkoan, eta azkena Markina-Xemeinen.Ilusio handiz hartu dute proba Lore Txurrukak eta Malen Alberdik ere. Biak txirrindularitzan ibilitakoak izanik, aspalditik zutela Markina-Xemeinen emakumeen lasterketa bat ikusteko gogoa aitortu zuten.Markina-Xemeingo Udalaren apustua kirola bultzatzea dela azpimarratu zuen Markina-Xemeingo alkateak, emakume zein gizon, bai eta kirol egokitua ere. Iaz Euskal Herriko Itzulia ekarri zuten, kirol egokituko erakustaldi bat ere egin zen, eta aurten Emakumeen Bira ekarriko dute. «Emakumeen Bira gure herrira ekartzea emakumeen kirola bistaratzeko beste ahalegin bat da. Eta ohorea da Markina-Xemeingo Udalarentzat aukera hau eduki eta herritarrei eskaintzea», esan zuen Joseba Iraolagoitia kirol zinegotziak. Herriko ume eta gazteek eliteko kirola herrian ikustea oso aberasgarria dela uste dute, «eta ekimen hau horretarako beste pauso bat da».


`The... emakumeekin´ antzezlana gaur, Astigarragan

Emakumeen Nazioarteko Egunaren harira, The... emakumeekin antzezlana antolatu dute gaur Astigarragan. Kultur etxean izango da, gaztelaniaz, 20:00etan hasita.


Sortzaile berriei hauspoa

"Berriak" proiektua ezagutu dugu Xabi Paya Donostia 2016ko programazio zuzendaria eta Olatz Gorrotxategi sortzaile sarituarekin.

Lau azpiatal ditu "Berriak" proiektuak: ikusmira berriak, itzultzaile berriak, komisario berriak eta antzerkigintza berriak. Lauak azaldu dizkigu Xabi Paya Donostia 2016ko kultur programazio arduradunak.

Olatz Gorrotxategi "antzerkigintza berriak" atalean aritu da lanean eta "Coordinadas" lana sortu du. Aukeratuen artean dago eta taula gainean erakutsiko dute bere lana urte amaieran.

"Berriak" programaz gain, "Urban Hero" ere aurkeztu digu Payak. Donostiako puntu ilunei kolorea ematea da helburua. Hiru ikuspuntutatik landu dute ekimena: genero ikuspuntutik, haurren eta mugitzeko gaitasun murriztua dutenen ikuspuntutik.


Aurrerak Urgatziren aurka jokatuko du Errege Koparen sailkapen faseko lehen norgehiagoka

Errege Koparen sailkapen faseari ekingo dio datozen egunotan Ibon Lopez entrenatzailek zuzentzen duen gizonezkoen lehen taldeak. Aurrerak, hain zuzen ere, hiruko txapelketa jokatu beharko du Gasteizko Urgatzi eta Azpeitiako Anaitasuna taldeen aurka. Lehen neurketa Gasteizen jokatuko dute eguaztenean [urriak 7], 20:30ean hasita. Domekan [urriak 11], berriz, Anaitasunaren aurka neurtu beharko dituzte indarrak Zaldupen. 16:30ean hasiko da norgehiagoka.

Sailkapen faseko bi kanporaketetan aurrera eginez gero, Espainiako Kopako zozketan parte hartzeko aukera edukiko luke Ondarroako taldeak. Eta horrenbestez, Lehen Mailako talde baten aurka jokatuko luke Zaldupen. Urteurren berezia da aurtengoa Aurrerarentzat. Kirol Elkartea 100 urte sortu zela ari dira ospatzen, eta urteurrena borobiltzeko asmoagaz, hurrengo fasera igarotzeko ilusio berezia dutela azpimarratu dute.

Bizkaiko, Gipuzkoako eta Arabako Ohorezko Mailetatik Espainiako Hirugarren Mailara igo diren hiru euskal talde ari dira parte hartzen, Espainiako Errege Koparako sailkapen fasean. Fase horretatik Euskal lurralde mailako ordezkaria aterako da eta taldeak Espainiako federazio baten menpean dagoen talde baten aurka jokatu beharko du, partida bakarrera. Neurketa hori irabazten duen taldeak Europako txapelketetan parte hartzen ari ez den Espainiako Lehen Mailako talde bat jasoko du bere etxean.


Lekaio kultur elkartearen Perretxiko Asteburuan 180 ezpezie erakutsi dituzte

Larunbatean eta igandean perretxiko asteburua egin dute Urretxuko Areizaga plazan. Eguraldi ona lagun, jende askok parte hartu du ekitaldietan. 180 espezie jarri dituzte ikusgai eta perretxikoak jateko aukera ere egon da.

Ekitaldi hau Lekaio kultur elkarteak antolatzen du, Urretxuko Udalaren, Kabia jatetxearen eta Kutxabanken laguntzarekin. Helburua mikologia zaletasuna bultzatzea eta ezjakintasunak sortzen dituen arazoekin bukatzea da.

Larunbatean perretxiko bilketa eta sailkatzea egin zuten. Igandean, berriz, perretxiko erakusketa egon zen. Gainera, Aranzadiko mikologia alorreko Joxe Manuel Lekuonak bertaratutakoen zalantzak argitu zituen, Kabia jatetxeko sukaldariek perretxikoekin egindako platerak erakutsi zituzten eta perretxikoak jateko aukera egon zen.

Lekaiokoak gustura ageri ziren, eguraldi ona lagun, jende asko hurbildu delako ekitaldietara. Horietako askok Lekuonarengana jo zuten informazio eske. Gizon honek hasieratik darama Urretxuko Perretxiko Asteburuan jendearen zalantzak argitzen, eta perretxiko erakusketa gehienetan parte hartzen du. Hala, asteburu honetan Legazpin egongo da.

Urretxuko erakusketan, gehienek jangarri eta pozoitsuen arteko aldeez galdetu zioten. «Batzuetan aldea oso txikia da eta oso argi ibili behar da». Jendeak mikologia gustuko izatea ondo iruditzen zaio, baina mendia masifikatu egin dela uste du. «Ez da hori arrazoi bakarra, baina perretxiko espezie asko arriskuan daude. Urretxun 180 perretxiko mota baino gehiago bildu dituzte, baina 48 motatan ale bakarra hartu dute».

Hori dela eta, Aranzadi elkarteak ikusten duten guztia ez jasotzeko eskatu die perretxiko asteburuak antolatzen dituzten elkarteei. «Espezie bakoitzetik hiru edo lau ale biltzea nahikoa da erakusketa bat antolatzeko. Lehen ale asko zakarrontzira botatzen ziren, eta perretxikoek funtzio bat dute mendian».

Perretxiko biltzaileek dozenaka kilo hartzea ere ez zaio ondo iruditzen. «Hori arrasatzea da. Perretxikoak usteldu egin behar dira mendian, esporak bota behar dituzte, eta guztiak hartzea ez da ona».

The post Lekaio kultur elkartearen Perretxiko Asteburuan 180 ezpezie erakutsi dituzte appeared first on Otamotz.


Lea-Artibaiko udal ordezkariek maiatzaren 7ko galdeketak babestu dituzte

Lea-Artibaiko alkate guztiek eta hainbat zinegotzik maiatzaren 7ko herri galdeketak babestu dituzte. Markina-Xemeingo Arretxinagako plazan elkartuta, euren konpromisoa erakutsi dute udal ordezkariek. Galdeketan parte hartzeko deia egiteaz gatera, maiatzaren 7ra bitartean egingo diren ekintzetan parte hartzeko dei egin diete herritarrei.


Beñat Lizarralde piraguista, Gipuzkoako txapeldun hirugarren aldiz

Gipuzkoako eskolarteko txapelketa jokatu zuten Irunen joan den zapatuan, eta Beñat Lizarraldek gaztetxoen mailan irabazi zuen. Datorren zapatuan Espainiako ur azkarretako slalom koparen lehen proba jokatuko dute Irunen, eta hantxe izango dira Beñat Lizarralde eta Jokin Laien bergararrak.

Irungo San Miguel ur eremuan jokatu zuten joan den zapatuan Gipuzkoako eskolarteko ur azkarren jaitsiera eta Beñat Lizarraldek hirugarren aldiz irabazi zuen. Alebein mailan behin eta bi aldiz gaztetxoen mailan da Gipuzkoako txapelduna Beti Busti elkarteko Beñat Lizarralde bergararra. Asier Gonzalez arrasatearra bosgarren sailkatu zen alebin mailan.

Espainiako kopa

Datorren zapatuan, maiatzak 23, ur azkarren jaitsierako slalomaren Espainiako koparen lehen proba jokatuko dute Irunen. Beste hiru probak Nafarroan, Murtzian eta Lleidan egingo dituzte ekaina, uztaila eta abuztuan. Jokin Laien eta Beñat Lizarralde bergararrak hartuko dute parte txapelketa horretan.


Laminaciones Arreguiko langileak, «kezkaturik» Gorenaren epaiarekin

Bilbon baliogabetutako 178 langile kaleratzeko dosierra Madrilek zati batean berretsi duelako albistea zalantzan jarri duteEspainiako Auzitegi Gorenak egun gutxian ezagutaraziko du azken erabakia

Laminaciones Arreguiko langile kaleratuen artean kezka zabaldu da azken orduetan Espainiako Auzitegi Gorenak har dezakeen erabakiaren inguruan; auzitegiak bakarrik zati batean eman die langileei arrazoi, zenbait komunikabidek kaleratu dutenez; «baina oraindik ez dago ebazpenik; guk ez dugu ezagutzen», dio Nando Anguiano (ELA) langile batzordeko bozeramaileak.

EAEko Justizia Auzitegi Gorenak (Gizarte arloak) 178 langile kaleratzeko lan erregulazio dosierra baliogabetu zuen duela hamahiru hilabete, epaitegiek erregulazioei dagokienez enpresa baten aurka emandako ebazpen garbienetakoarekin. Garbiñe Biurrun buru duen aretoak azaldutako arrazoiak aztertu ditu azken hilabeteotan Espainiako Auzitegi Gorenak —batik bat kaleratze prozesuaren formari erreparatzen diote—, Celsa Atlanticek (Laminaciones Arregui zena) helegitea jarri ziolako Euskal Herrian hartutako epaiari.

«Ez dago epaiketa berriz egin beharrik; EAEko Justizia Auzitegi Gorenak emandako epaia aztertzea baino ez da». Horregatik, langileak nahastuta daude azken orduetan hedatutako zenbait informaziorekin. «Dosier bakar baten inguruan erabaki behar dute, eta, beraz, oso arraroa iruditzen zaigu langile batzuen kaleratzeari oniritzia ematea eta beste batzuei ez», dio Anguianok.

Gorenak aldeei jakinarazi behar die lehen-lehenik epaia, eta gero, haren berri eman jendaurrean. «Baina gure abokatuak ez du jakinarazpenik jaso, eta Gorenak ez dute ebazpenaren berri eman; ez dugu ezagutzen», azaldu du Anguianok. «Ez dugu informazio horri buruz ezer gehiago esango, ezin dugulako iritzirik eman ezagutzen ez dugunaz».

Edonola ere, Anguianok azaldu du «oso litekeena» dela auzitegiak datorren astean ezagutaraztea ebazpena, eta orduan jakingo dute epaileak benetan oniritzia eman dien iazko ekainean egindako 91 kaleratzeei eta baliogabetu dituen haien ostean egin ziren beste 83 kaleratzeak—kaleratuen artean ELA eta LABeko ordezkariak zeuden—. «Berriro diot, dosier bakarra da; ekainean hasi ziren jendea kaleratzen, eta gero hilez hil dosierra luzatu zuten 178ra iritsi arte»,erantsi du Anguianok.

Madrili beldur

Koyo Bearings, Azpeitiko Corrugados eta Laminaciones Arreguiren lan erregulazio dosierren kasuetan epaileek haiek baliogabetzeko hartutako erabakiek Euskal Herritik uxatu dituzte hainbat enpresa euren dosierrak aurkezteko garaian. Corrugadosen kasuan, Gallardo taldeak Madrilera jo zuen beharginak kaleratzeko azken dosierra aurkezteko, jakinda langileen balizko salaketa bat Espainiako Auzitegi Nazionalak aztertuko zuela.

Gauza bera egin zuen Celsa Atlanticek, 160 langile bi urtez kontratuak eteteko beste dosier batekin EAEko Justizia Auzitegi Gorenean kolpea jaso ondoren. Gasteiz eta Urbinako plantetako beharginen izenak zeuden dosier horretan, baina Celsa Atlanticek Galizian duen beste plantako beharginenak ere bazirenez, EAEko auzitegiak saihestu eta Madrilen aurkeztu zuen dosierra enpresak.

Orain Espainiako Auzitegi Gorenak albiste txarrak ekar ditzake Laminaciones Arreguiko langileentzat, Celsa Atlanticeko zuzendaritzaren helegite bat dela medio, hamahiru hilabete langabezian egon eta gero (aurretik egon direna kontuan hartu gabe). Izan ere, iristear den epaiak ez luke ontzat joko kaleratze guztiak baliogabetzea, auzitegitik egon den filtrazioa benetakoa bada. Haren arabera, 2012ko ekainean egindako 91 kaleratze legezkoak lirateke, «kausa ekonomiko objektiboak» zeudelako. Ostean egindako beste 83, ordea, baliogabetuko lirateke, eta epaileek «sindikatuen aurkako jazarpena» aipatuko lukete oraindik aldeei jakinarazi ez zaien ebazpenean.

Errepresalia izan zen

Araban dituen bi lantegiak itxi —Gasteizen eta Urbinan—, eta 358 langile botatzeko asmoa iragarri zuen Celsa Atlanticek iazko maiatzaren 9an. Egun bat lehenago sindikatuek greba mugagabea abiatu zuten. Langile guztiak kaleratzeko erabakia enpresaren «errepresalia» izan zela ondorioztatu zuen EAEko Justizia Auzitegi Gorenak, greba egunaren biharamunean hartu zelako. Hasieran, enpresak jakinarazi zuen 91 langile botatzeko egin nahi zuela erregulazio eskaera, baina ondoren iritzia aldatu, eta langile guztiak botatzea erabaki zuen. Enpresaren egoera ez zen aldatu bi erabakien artean, epaileek euren ebazpenean esan zutenez, eta ontzat jo zuten ezberdintasun bakarra greba abiatzeko erabakia izan zela.

Zati batean edo oso-osorik Madrilek berresten baldin badu Bilbon hartu zen erabaki hori, enpresak langileak berriro kontratatzeko urratsak egiten hasi beharko luke.


Beizaman izan dira Olentzero eta Mari Domingi

Gabon gauaren atarian Beizama bisitatu zuten Olentzerok, Mari Domingik eta Basajaunek atzo, igandea. Eguraldi txarrak ez zuen umeen ilusioa zapuztu, eta arratsalde ederra igaro zuten herriko frontoian. Beizamarrek Olentzerori Gabonetako eskutitzak emateko aprobetxatu zuten atzoko abagunea, eta txokolate beroa dastatzeko aukera ere izan zuten. Horrez gain, zenbait gaztetxo Hitzeder trikitilariarekin batera trikitixa jotzen aritu ziren giroa berotzeko. Udaletxeko bi otarre ere zozkatu zituzten atzo; Nuarbera joan zen bata, eta Olanoegi kalera, bestea.

Hona hemen atzoko argazki bilduma:


Ezpatadantzarien egunak Modesto Maiarekin


"Liburua Hitchcocken istorio bat izan zitekeen"

Fikziokoak ez diren liburuen Espainiako hainbat zerrendatako buru da 'Conspiraciones. ¿Por qué no gobernó la izquierda?'. Jesus Cintorak thriller baten gisan jaso du zer gertatu zen PPk Moncloan jarraitzeko.


Larramendi antzerki taldearen garaia gogoan

Frankismoan Andoainen egin zen euskal antzerkia izan zuten hizpide orduko hainbat antzezlek, Basteron. Mahai-inguru polita osatu zuten Larramendi taldearen ibilbidea, bizipenak eta pasadizoak kontatuz, Ainhoa Aiertza gai jartzaile izan zutelarik.

Itziar Arin, Sabino Uranga, Koldo Albisua, Begoña Arregi, Joxe Mari Uranga, Mari Karmen Zuaznabar, Pilar Rodrigez eta Jose Joakin Jauregi kideak hurbildu ziren, Udaleko Euskara Zerbitzuak eta Santa Krutz jubilatuen elkarteak antolaturiko hitzordura.

60ko hamarkadan zehar osatu eta ibilbide oparoa egin zuen Larramendi antzerki taldeak. Sorburua Begoña Arregik azaldu zuen: “Batetik, euskal kultura bultzatu eta suspertu nahi zen, baina bestetik, orduantxe abian jarrita zegoen ikastolarentzat dirua biltzeko modutzat ikusi zen”.

Frankismoko testuinguru historiko iluna gogoratu zuen Itziar Arinek, “euskararen gainbehera zegoen. Frankismoak euskara eta euskal kultura zapalduta zeukan, eta gaztelania nagusi zen kalean. Euskaldun asko ere, geure lagun koadrila esate baterako, gaztelaniaz mintzatzen ginen harik eta 18 bat urterekin ezin zela horrela jarraitu erabaki genuen arte”.

Pilar Rodrigezen arabera, “giroa erdararen aldekoa bihurtua zegoen, eta gazteok, etxean, euskaraz egiten ziguten gurasoei ere maiz gaztelaniaz erantzuten genien. Uste genuen erdaraz egin beharra zegoela zer edo zer izateko; euskaraz eginez gero, kasik-kasik kaxeroak eta arloteak izango ginelakoan. Pentsa nolako mentalitatea zegoen orduan!”.

Mari Karmen Zuaznabarrek Arinek esandakoa berretsi zuen: “Guk ere koadrilan erdaraz hitz egiten genuen, eta antzerkiak lortu zuen, besteak beste, herriko zenbait euskaltzale biltzea eta baita geure artean euskaraz mintzatzen hastea ere”.

Arrakasta itzela Iparragirre zineman

Antzezlanak bi saiotan egiten zituzten. Xabino Urangak dionez, arrakasta itzela eduki ohi zuten: “Zinea asteburuetan ematen zenez, astean zehar egin behar izaten genituen antzezpenak, eta hala ere, antzokia lepo betetzen zen. Andoaingo jendea Euskarazko antzerkia ikusteko gose zen”. Denbora-pasaren balioa azpimarratu zuen Itziar Arinek, “nahiko bizimodu iluna bizi zuen jendeak frankismoan alde guztietatik begiratuta, eta barre egiteko izugarrizko premia eta gogoa zeukan”. Lehenagotik irekitako bideak zapaldu zituzten, orduko gazte haiek: “Gure aldean zaharragoak ziren Sekundino Etxeberria, Joxe Eizmendi eta beste zenbaitek jada gerra aurretik ibili ziren euskal antzerkian, eta herrian tradizioa errotuta zuten; ikusle asko, gu ikustera baino garai hartako obrak eta Sekundino bera ikustera etortzen ziren”.

Antzerki eskolarik ez zegoen orduan, “Teknikarik ez genuen, Sekundinok egiten zuen zuzendaritza artistikoa, okerrak-eta zuzenduz. Erabat ausartak ginen”, Begoña Arregiren ustez.

Garai hartako pasadizo ugari

Bitxikeria eta pasadizo ugari kontatu zuen mahai ingurua osatu zuen zortzikoteak. Joxe Eizmendi sakristaua protagonista duenak eragin zituen barrerik handienak entzuleen artean. Nonbait, antzezlari bikaina zen, zaildua bat-batekoan, eta ez zituen gidoiak ikasten; burura zetorkion lehenbiziko gauza botatzen zuen oholtzan. Jakina, orduantxe berarekin hizketan ari zena jokoz kanpo uzten zuen!

Basterora hurbildu zirenek oso tarte atsegina igaro zuten. Entzuleei galderak egiteko aukera ematean, ikusle batek aitortu zien umetan oso gustura joaten zela Iparragirre antzokiko emanaldietara. Beste entzule batek, mahai-inguruko kideak berriz ere antzerkia egitera gonbidatu zituen. Hortxe dago erronka.


Leitzako hiru milak osatzeko ateraldia antolatu du Mendibilek larunbaterako

Leitzako Mendibil Mendi taldeak herri inguruan osatuko du hilabete honetako azken irteera. Leitzako hiru mila izenburupean, ibilbide zirkularra osatuko dute; Ixkibartik hasi, Urkizu, Altzegi, Urepel, Mandoegiko gainak zapaldu eta Ixkibarren bukatzeko. 1.000 metro inguruko gainbehera du ibilbideak eta horregatik, antolatzaileek aipatu dute komeni dela bertara joateko aldapetan ibiltzen ohitua egotea. Izena emateko azken eguna otsailaren 27a da.

Lau bat orduko ibilbidea izanen da eta goizeko 8etan abiatuko dira Leitzako autobus geltoki zaharretik. Izena eman nahi dutenek otsailaren 27a, osteguna, izanen dute azken eguna. Maimur eta Astiz liburudendetan edo Aurrera elkartera email bat bidali beharko du interesa duenak.


Jon Arretxe idazlearekin solasaldia bihar Altsasun

Ez erran deus liburuaren -No digas nada- gaztelaniazko bertsioa aurkeztuko du Jon Arretxe idazleak bihar, maiatzaren 29an, 19:00etan, Iortia kultur gunean." Etxean bezala" sentitzen da Arretxe Altsasuko irakurleekin. Giro erabat ezberdin batean kokatu du eleberria Jon Arretxek, izan ere, Toure detektibea Pirinioetara eraman du


Eskubide berean bat eginda

Erabakitzeko eskubideari buruz gogoeta egin dute EH Bilduk, Geroa Baik, Ezkerrak, Podemos Ahal Dugu-k eta Equok.Demokrazian sakontzeko gizartearen protagonismoa aldarrikatu dute bostek

«Pena bat da alderdiren bat gehiago hemen ez egotea». Uxue Barkos Geroa Baiko lehendakarigaiak bere lehen hitzetan hutsuneei egin zien erreferentzia, eta ez zen mahaiaren alboan ordezkari gutxi zeudelako. Atzo arratsaldean, Uxue Barkos, EH Bilduko Adolfo Araiz, Ezkerrako Txema Mauleon, Podemos Ahal Dugu-ko Laura Perez eta Equoko Rebeca Remiro erabakitzeko eskubideari buruz hitz egiteko elkartu ziren, eta mahaiaren bueltan elkarren alboan estu-estu zeuden aurkezlearekin batera seiak. Irudi horrek adierazten du uneotan Nafarroako aldaketarako irrika eta, era berean, erabakitzeko eskubidearen aldeko batasuna, diferentziak diferentzia. Nafarroako beste alderdi handien hutsuneak, era berean, aditzera ematen du egungo esparru politiko juridikoa ez ukitzeko borondate irmoa.

Aldaketa Sozialaren Aldeko Batzarrak azken hilabeteetan lau hitzaldi antolatu ditu eta atzokoan amaiera eman zion zikloari, gonbidatutako alderdiei erabakitzeko eskubideari buruzko gogoeta egitera gonbidatuz. Bakoitzak zortzi minutuko sarrerako diskurtsoa egin zuen, eta jarraian entzuleek galdetzeko aukera izan zuten. Iruñeko Katakrakeko goiko aretoa gainezka zegoen, eta ikusmin handia piztu zuen hitzaldiak. Entzuleen artean, EH Bilduko eta Geroa Baiko aurpegi ezagun batzuk ikus zitezkeen. Errespetuz garatu zen hitzaldia, Barkos bere hitzaldia etetera behartu zuen sakelako baten doinua salbu. «Espero dut gero, minuturen bat gehiago emango didazuela», kexatu zen barrezka.

«Oso sinplea da. Erabakitzeko eskubideari buruz mintzo garenean demokraziari buruz mintzo gara. Giltzarria da herriari hitza ematea, hau da, bere erabakiak hartzeko instrumenturik garrantzitsuena ematea», definitu zuen Adolfo Araizek. Bere ustez, paradigma politiko berri bat eratu behar da, «non jendeak kontzientzia hartzen duen bere etorkizunaren jabe dela». Hau da, bizitza publikoa ez da kudeatzaile profesionalen edo politikarien eskuetan soilik uzten, eta herritarrek hartzen dute protagonismoa. Adolfo Araizen ustez, «demokratizazio prozesu bati» ekin behar dio Nafarroak eta bertan herritarrek erabakiak hartzeko eskubidea izan behar dute «gardentasunaz, ustelkeriaren aurkako borrokaz, zerga politikaz edo eredu instituzionalaz», adibidez.

Antolatzaileek proposatu zieten hizlariei zehazteko erabakitzeko eskubidea non aplikatu daitekeen eta non ez. Uxue Barkosen arabera, eskubide horrek «ez du mailarik, eta ekintza demokratikoa maila guztietan zipriztintzen du. Egungo garaian, politikan ematen dizkiguten ezezko guztiak espainiar kutsuko premisak dira. Estatuak nazioen gain egin nahi duen inposiziotik datoz premisa horiek».

Ezkerrako Txema Mauleonen ustez, erabakitzeko eskubidearen eta autodeterminazio eskubidearen artean bereizi behar dira. Lehena, eguneroko gai garrantzitsuetan ere aplikatu beharko litzatekeela uste du eta adibide gisa jarri du Navarra Arena edo abiadura handiko trena bezalako azpiegiturei buruzko galdeketa egin beharko liratekeela. Autodeterminazio eskubidea, berriz, konplexuagotzat jo du, eta hor garrantzitsutzat jo du erabaki esparrua zehaztea. Modu orokorrean, aipatu zuen Gure Esku Dago dinamikaren agiri batean, Euskal Herriaren esparruan herritarren erabakitzeko eskubideaz mintzo dela. «Arazoa da gaur Nafarroan gizartearen %70 ez dela Euskal Herriaren parte sentitzen. Horri buruz galdetuta alda liteke pertzepzioa baina aintzat hartu beharreko errealitatea da hori».

Eztabaida Podemosen

Laura Perezek aipatu zuen autodeterminazio eskubidearen alde dagoela Podemos, baina «ikuspuntu murriztailea ere» badela hori, egungoa bezalako «elkarren arteko menpekotasun testuinguru ekonomiko honetan». Bere ustez, «herri bati subiranotasuna ematea gezurrezkoa da guztiei eragiten dieten arazoak konpontzeko instrumenturik lortzen ez bada». Nabarmendu zuen erabakitzeko eskubideari buruzko gogoeta handia dagoela egun Podemos Ahal Dugu-ren baitan.

Remiroren arabera, demokrazia herriaren gobernua bada, herritarrek erabakitzeko eskubidea eta betebeharra eduki behar lukete: «Hala ere, erabakiak hartzen dira gure iritzia jakin gabe. Politikak entzun behar du eta ez entzungorrarena egin». Ezinbestekotzat jo zuen horretarako informazio «gardena, librea hartzeko eskubidea izatea».

Nafarroa subjektu

Mauleonek irekitako bidearen ildotik Araizek eta Barkosek Nafarroa subjektu gisa defenditu zuten. EH Bilduren arabera, Nafarroari subiranotasun arrastorik ez zaio geratzen, galtzen joan delako historian. Hala ere, etorkizunari begira gehiengo berriak osatu eta akordio handi bat osatu behar da, oinarri batekin, Araizen ustez: «Etorkizuna Nafarroan erabaki behar da». Bere esanetan, EH Bilduren estrategia da Euskal Herriko hiru errealitate instituzionaletik «bere erritmo eta desberdintasunekin», subiranotasun prozesu bat abian jartzea, eta estrategia horrek ahalbidetu egingo luke Nafarroan abertzale ez diren sentsibilitateekin bat egitea.

Zentzu horretan, EH Bilduk, Geroa Baik eta Ezkerrak «elkarbizitzarako akordio baten beharra» azpimarratu zuten. Barkosen arabera, «Nafarroako bere pertsonalitatea aldarrikatzeko eskubidea du», baina gogora ekarri ditu nola 2007ko abuztuan PSOEk muzin egin zion horri, edo legealdi honetan UPNk Parlamentuaren bizkar gobernatu duela: «Kontuan izan dezagun, beraz, bataila honetan erantzukizun eta protagonismo bat dugula eta ezin dugu itxaron inork ematea, lortu egin behar dugu. Herritarren protagonismoa bozen bidez irabaziko da, eta maiatzaren 24an parte hartu beharra dago».

Mauleonen arabera, Nafarroa subjektu bada, EH Bildurekin helburuetan bat ez egin arren, oinarri horrekin adostasunak lor daitezke. Berak defenditu zuen Foru Hobekuntzaren er0reforma bat eta bertan erabakitzeko eskubidea jaso dadila.

Adibide praktiko asko atera ziren, eta horietako bat Grezia izan zen. Parte-hartzaileen arabera, Greziako gizarteak duintasuna berreskuratu du. Araizen ustez, Nafarroak begiratu beharreko ispilua da: «Hemen Nafarroan posizio komun bat dugun indarren artean gai bagara neurri sorta bat egituratzeko eta hor azpimarra jartzeko lau urtetan Nafarroan aldaketa irudikatuko da nahiz eta hainbat kontu ez lortu. Politika egiteko modua aldatze hutsa oso garrantzitsua izango da».


Begino horrela badago, erne

Olaizola II.a-Beginok binakako txapelketako bigarren puntua lortu dute, Auzako atzelariak egindako lanari esker

Diesel autoaren moduan. Halaxe funtzionatu zuen atzo Aritz Beginok Iruñeko Labriten. Lehenengo sei-zazpi tantoetan kosta egin zitzaion motorra berotzea, eta txukun aritu zen, baina tantoak aurrera joan ahala seigarren abiada sartu eta ziztu bizian hasi zen, pilota behin eta berriz errebote aldera bidaliz. Bera izan zen laukoteko onena, eta egindako lanari esker, garaipena lortu zuen. Aimar Olaizola lagun, Oinatz Bengoetxea eta Patxi Ruizen aurka. Hala, irabazleek binakako txapelketako bigarren puntua lortu zuten, eta txapela janzteko hautagai sendoak direla erakutsi.

Jotzailea beti, baina galtzailea ere izan da Begino profesionaletan debuta egin zuenetik. Atzelari handia izateko dohainak beti izan ditu Auzakoak, eskuin kolpea sekulakoa baitu, baina behar baino huts gehiago egin izanak ez dio utzi garaipen garrantzitsuak lortzen. Urteak ez dira alferrik pasatzen, ordea, eta esperientziak gauza asko erakutsi dizkio. Horietako bat, segurtasuna. Pilota atzeko koadroetan jartzeaz gain, apenas egiten duen kalerik, eta asko jokatu beharra dago hari irabazteko. Sendotasun handia erakusten du. Ezkerrarekin ere inoiz baino hobeto moldatu zen atzo, eta konfiantza handia eman zion Olaizolari.

Goizuetakoa oraindik ere bere mailatik nahiko urrun dago. Egia da partidak jokatu heinean hobetzen ari dela, baina dezente falta zaio. Defentsan dauka, batik bat, hutsune nagusia. Freskotasunik gabe eta aurrean zulorik ezin aurkitu aritu zen Labriten; baina, hala ere, irabazi egin zuen, eta horrek zerbait esan nahi du. Oso pilotaria da, beti dago ongi kokatuta, eta hartzen dituen erabakiak zuzenak dira. Atzo, esaterako, aurrean pattal zebilela ikusita, atzera jotzen hasi zen, Ruiz noiz eroriko zain, eta asmatu egin zuen.

Bengoetxea VI.ak eta Ruizek ere ongi jokatu zuten; leitzarrak, batez ere. Sasoi onean dago, eta hori baliatu beharra daukate puntuak lortzeko. Ruizek 204 pilotakada jo zituen partida osoan, bere lagunak baino 60 gehiago, eta hori garesti ordaindu zuen. Ezinean ibili zen azken txanpan, nekatuta, akituta, eta gorriei erraztasunak eman zizkien. Bengoetxea VI.a saiatu zen handik eta hemendik laguntzen, baina ezin izan zuen. Irabazleek asmatu egin zuten taktikarekin, bien artean Ruiz behartu baitzuten, eta aukera zutenean bukatu. Olaizola II.a inspiratu egin zen, eta bi gantxo eder jo zituen. Guztira bederatzi tanto amaitu zituen aurrean, eta soilik hiru galdu.

Horren merituaren erdia, baina, Beginorena da, piloteoan nagusitu eta ahoko zuloan uzten baitio pilota lagunari. Olaizola II.ak loreak bota zizkion Auzakoari: «Beginorekin jokatzea ohorea da, gozatu egiten dut. Izugarri ematen dio pilotari; galdu, gutxi, eta errematatzeko aukera asko sortu. Bi partidetan bera izan da onena». Nabarmentzekoa da bikoteko erantzukizuna bere gain hartzen ari dela Begino. Konfiantzaz dagoen seinale.

Bengoetxea VI.ak eta Ruizek laugarren txapelketa dute elkarrekin aurtengoa, eta kantxan nabari da hori. Elkar ongi ulertzen dute, eta bikote ona osatzen. Labriten gehiago izan ziren aurkariak, baina erakutsi zuten eurei irabazteko lana gogotik egin beharko dutela aurkariek. Finalerdietara sartzeko hautagai sendoa da Asegarceko bikotea.

Xala-Barriolaren bigarrena

Xalak eta Barriolak lan handia eginda lortu zuten txapelketako bigarren puntua Gonzalez-Laskurainen kontra, herenegun, Donibane Lohizunen (22-18). Partida ona jokatu zuten lau pilotariek, orekatua, eta azken txanpan Xalak egindako hiru tanto erabakigarriak izan ziren. Jendetza bildu zen pilotalekuan.

Bestalde, Aritz Lasa-Merino II.ak eta Titin III.a-Pascualek 2. jardunaldiko azken norgehiagoka jokatuko dute gaur, Logroñon (17:00, ETB1). Lasak Irujo ordezkatuko du, hura eskuetako minez dagoelako, eta, beraz, faboritoak Titin III.a-Pascual izango dira.


Draghi, gustura 'brexit'-aren erreakzioarekin

FRANKFURT. Euroguneko ekonomiak eta finantza merkatuek brexit-ari emandako erantzun arinarekin gustura azaldu zen atzo Mario Draghi Europako Banku Zentraleko presidentea. Edonola ere, Draghik uste du oraindik goiz dela brexit-aren ondorioak ikusteko, eta berretsi zuen ziur aski eragin txarra izango duela ekonomian. EBZko burua prest azaldu zen neurri gehiago hartzeko kalteei aurre egin ahal izateko; baina ezer egitekotan, erantzuna udako oporren ondoren etorriko da, irailera arte ez baititu berrituko hazkunde eta inflazio aurreikuspenak.

Erresuma Batua EBtik irteteari buruzko baino kezka handiagoa azaldu du Draghik Italiako bankuen egoerari buruz. «Ezohiko arrazoiak» gertatu direnez, ontzat hartu du EBko arau berriei izkin egin eta bankuak salbatzeko diru publikoa jarri ahal izatea.


Leitzako Amazabal pilotalekuan segurtasun neurriak hobetu dituzte

Leitzako Amazabal pilotalekuan moldaketa lanak egin dituzte. Pilotalekuan ateak aldatu eta zenbait toki margotzen aritu dira. Horrez gain, eskailera inguruan segurtasun neurriak hobetu dituzte.